Keturios iš penkių RAB valstybių partnerių yra mažiausiai išsivysčiusios šalys, kurios naudojasi iniciatyva „Viskas, išskyrus ginklus“, pagal kurią jų produktai į ES rinką patenka be muitų ir netaikant kvotų. Kenijai taikomas Patekimo į rinką reglamentas, pagal kurį šalies produktai į ES rinką taip pat patenka be muitų ir netaikant kvotų. Kadangi pagal Susitarimą patekimo į ES rinką sąlygos nesikeis, poveikio biudžetui nėra.

RAB EPS yra į vystymąsi orientuotas prekybos susitarimas. Juo RAB valstybėms partnerėms sudaromos asimetrinio patekimo į rinką galimybės, kurios joms leidžia pažeidžiamus sektorius apsaugoti nuo liberalizavimo; Susitarime nustatyta daug apsaugos priemonių ir sąlyga dėl ką tik susikūrusios pramonės apsaugos; į jį įtrauktos nuostatos dėl kilmės taisyklių, kuriomis lengvinamas eksportas, be to, juo neleidžiama naudoti eksporto subsidijų Šalių tarpusavio prekybai. Šiomis nuostatomis prisidedama prie politikos suderinamumo vystymosi labui tikslo ir jos atitinka SESV 208 straipsnio 2 dalį.

2.Šio susitarimo ginčų sprendimo nuostatos taikomos nedarant poveikio jokiems veiksmams, susijusiems su PPO, įskaitant ginčų sprendimo veiksmus. Tačiau jei Šalis inicijavo ginčo dėl tam tikros priemonės sprendimo procedūrą pagal šią antraštinę dalį arba PPO steigimo sutartį, ji negali pradėti ginčo sprendimo procedūros dėl tos pačios priemonės kitoje instancijoje, kol nebus baigta pirmoji procedūra. Be to, Šalis nesikreipia į dvi instancijas siekdama žalos dėl prievolės, kuri yra tokia pati ir pagal šį susitarimą, ir pagal PPO steigimo sutartį, pažeidimo atlyginimo. Tokiu atveju, inicijavus ginčų sprendimo procedūrą, Šalis neteikia kitai instancijai prašymo atlyginti žalą dėl tapačios prievolės, nustatytos kitame susitarime, pažeidimo, nebent pasirinktai instancijai dėl procedūrinių ar jurisdikcijos priežasčių nepavyktų priimti sprendimo dėl prašymo atlyginti žalą dėl minėtos prievolės pažeidimo.

2.Jei Šalys per trisdešimt (30) dienų nuo pranešimo pateikimo dienos nesusitaria dėl priemonės, apie kurią pranešta, atitikties šio susitarimo nuostatoms, Šalis ieškovė pateikia arbitražo kolegijai rašytinį prašymą priimti sprendimą šiuo klausimu. Apie tokį prašymą pranešama kitai Šaliai ir Vyresniųjų pareigūnų komitetui. Apie arbitražo kolegijos sprendimą Šalims ir Vyresniųjų pareigūnų komitetui pranešama per keturiasdešimt penkias (45) dienas nuo prašymo pateikimo dienos.

2.Priimdama tokias priemones Šalis ieškovė stengiasi rinktis tokias priemones, kurių poveikis šio susitarimo tikslų įgyvendinimui būtų mažiausias, ir atsižvelgia į jų poveikį Šalies atsakovės ekonomikai. Be to, jei teisę priimti tokias priemones įgyja ES, ji renkasi priemones, kuriomis konkrečiai siekiama, kad RAB valstybė partnerė, kurios priemonėmis, kaip nustatyta, pažeidžiamas šis susitarimas, įgyvendintų sprendimą.

4.Arbitražo kolegija stengiasi pranešti savo sprendimą per keturiasdešimt penkias (45) dienas nuo minėto prašymo pateikimo dienos. Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitražo kolegija praneša savo sprendimą per trisdešimt (30) dienų nuo prašymo pateikimo dienos.

6.Jei Šalys nesutaria dėl pagrįstos trukmės laikotarpio arbitražo kolegijos sprendimui įgyvendinti, Šalis ieškovė per keturiolika (14) dienų nuo pranešimo pagal šio straipsnio 1 dalį raštu paprašo arbitražo kolegijos nustatyti pagrįstos trukmės laikotarpį. Apie tokį prašymą tuo pačiu metu pranešama kitai Šaliai ir Vyresniųjų pareigūnų komitetui. Arbitražo kolegija praneša savo sprendimą Šalims ir Vyresniųjų pareigūnų komitetui per dvidešimt vieną (21) dieną nuo prašymo pateikimo dienos.

2.Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitražo kolegija deda visas pastangas, kad tarpinę ataskaitą pateiktų per trisdešimt (30) dienų ir bet kuriuo atveju ne vėliau kaip per keturiasdešimt penkias (45) dienas nuo arbitražo kolegijos sudarymo. Per septynias (7) dienas nuo pranešimo apie tarpinę ataskaitą Šalis gali pateikti arbitražo kolegijai rašytinį prašymą peržiūrėti konkrečius jos aspektus.

1.Arbitražo kolegija paprastai ne vėliau kaip per devyniasdešimt (90) dienų nuo jos sudarymo praneša Šalims apie tarpinę ataskaitą, kurią sudaro dėstomoji dalis, nustatytieji faktai ir išvados. Jei, arbitražo kolegijos manymu, šio termino laikytis neįmanoma, arbitražo kolegijos pirmininkas privalo raštu pranešti apie tai Šalims ir Vyresniųjų pareigūnų komitetui, nurodydamas vėlavimo priežastis ir dieną, kurią arbitražo kolegija ketina pateikti tarpinę ataskaitą. Tarpinė ataskaita jokiu būdu neturėtų būti pateikta vėliau kaip per šimtą dvidešimt (120) dienų nuo arbitražo kolegijos sudarymo dienos. Bet kuri Šalis gali pateikti arbitražo kolegijai pastabų raštu dėl konkrečių tarpinės ataskaitos aspektų ne vėliau kaip per penkiolika (15) dienų nuo pranešimo apie ją.

4.Jei per šio straipsnio 2 dalyje nustatytą terminą Šalys nesusitaria dėl arbitražo kolegijos pirmininko, abu arbitrai per penkias (5) dienas nuo jų paskyrimo savo ruožtu trečią arbitrą kolegijos pirmininku skiria iš sąrašo, sudaryto pagal 125 straipsnį, ir Vyresniųjų pareigūnų komitetui praneša apie paskyrimą. Nepavykus paskirti kolegijos pirmininko bet kuri Šalis gali prašyti Vyresniųjų pareigūnų komiteto pirmininko arba jo atstovo arbitražo kolegijos pirmininką per penkias (5) dienas burtų keliu išrinkti iš pirmininkų sąrašo, kuris yra įtrauktas į sąrašą, sudarytą pagal 125 straipsnį.

3.Jei per šio straipsnio 2 dalyje nustatytą terminą Šalys negali susitarti dėl kolegijos sudėties, kiekviena Šalis per penkias (5) dienas arbitrą išrenka iš arbitrų sąrašo, sudaryto pagal 125 straipsnį. Jei kuriai nors Šaliai nepavyksta paskirti savo arbitro, kitos Šalies prašymu šį arbitrą burtų keliu išrenka Vyresniųjų pareigūnų komiteto pirmininkas arba jo atstovas iš šios Šalies pagal 125 straipsnį sudaryto sąrašo.

3.Jei Šalys nesusitaria dėl tarpininko per penkiolika (15) dienų nuo susitarimo kreiptis į tarpininką dienos, Vyresniųjų pareigūnų komiteto pirmininkas arba jo atstovas tarpininką burtų keliu išrenka iš asmenų, įtrauktų į 125 straipsnyje nurodytą sąrašą ir nesančių nė vienos Šalies piliečiais, sąrašo. Tarpininkas pasirenkamas per dvidešimt penkias (25) dienas nuo susitarimo kreiptis į tarpininką pateikimo dienos, dalyvaujant kiekvienos Šalies atstovams. Tarpininkas ne vėliau kaip per trisdešimt (30) dienų nuo jo išrinkimo sukviečia Šalis į posėdį. Ne vėliau kaip per penkiolika (15) dienų iki posėdžio tarpininkas turi gauti kiekvienos Šalies pareiškimus ir ne vėliau kaip per keturiasdešimt penkias (45) dienas po jo išrinkimo – pateikti savo nuomonę.

5.Jei Šalis, kuriai pateiktas prašymas, per dešimt (10) dienų nuo prašymo gavimo dienos neatsako į prašymą surengti konsultacijas, arba jei konsultacijos nesurengiamos per atitinkamai šio straipsnio 3 arba 4 dalyje nustatytus terminus, arba jei konsultacijos užbaigiamos nepasiekus abipusiškai priimtino sprendimo, bet kuri Šalis gali kreiptis dėl ginčo sprendimo arbitražo būdu pagal 112 straipsnį.

4.Skubos atvejais, įskaitant atvejus, susijusius su greitai gendančiomis arba sezoninėmis prekėmis, konsultacijos surengiamos kuo greičiau ir bet kuriuo atveju per penkiolika (15) dienų nuo prašymo gavimo dienos ir laikomos pasibaigusiomis per trisdešimt (30) dienų nuo prašymo gavimo dienos, nebent Šalys susitaria tęsti konsultacijas.

3.Jei Šalys nesusitaria kitaip, konsultacijos vyksta Šalies atsakovės teritorijoje ir surengiamos per dvidešimt (20) dienų nuo prašymo gavimo dienos. Konsultacijos laikomos pasibaigusiomis per šešiasdešimt (60) dienų nuo Šalies atsakovės prašymo gavimo dienos, nebent Šalys susitaria tęsti konsultacijas. Visa per konsultacijas atskleista informacija yra konfidenciali.

3.Pagal nurodymus, kuriuos gali duoti EPS taryba, Vyresniųjų pareigūnų komitetas posėdžiauja bent kartą per metus ir Šalių sutartu laiku gali surengti neeilinius posėdžius, kai to reikia atsižvelgiant į aplinkybes. Vyresniųjų pareigūnų komitetas taip pat posėdžiauja prieš EPS tarybos posėdžius.

Be to, ES stengsis laiku sutelkti nuspėjamus valstybių narių išteklius.

1.Šalys inicijuoja RAB ir ES išsamų dialogą dėl žemės ūkio ir kaimo plėtros politikos (toliau – dialogas dėl žemės ūkio), per kurį aptariami visi į šios susitarimo dalies taikymo sritį patenkantys klausimai. Per dialogą dėl žemės ūkio stebima šios susitarimo dalies įgyvendinimo pažanga, palaikomi Šalių ryšiai ir bendradarbiavimas, susijęs su atitinkama vidaus žemės ūkio politika ir, visų pirma, su žemės ūkio vaidmeniu RAB valstybėse partnerėse didinant ūkių pajamas, aprūpinimo maistu saugumą, tausų išteklių naudojimą, kaimo plėtrą ir ekonomikos augimą.

2.Šalys per informacijos centrus keičiasi informacija, susijusia su klausimais, kurie gali būti svarbūs jų prekybos ryšiams, be kita ko, dėl skubių pranešimų, mokslinių nuomonių ir renginių.

3.Importuojanti Šalis praneša eksportuojančiai Šaliai apie bet kokius SFS importo reikalavimų pakeitimus, galinčius paveikti prekybą, kuriai taikoma ši antraštinė dalis. Be to, Šalys įsipareigoja nustatyti keitimosi tokia informacija priemones.

Remdamosi šios antraštinės dalies nuostatomis, Šalys užtikrina, kad SFS priemonės jų teritorijoje būtų nustatomos ar keičiamos remiantis moksliniu pagrindimu, be to, kad priemonės atitiktų PPO SFS sutartį.

2.Šalis gali reikalauti, kad tranzitu per jos teritoriją gabenamos prekės būtų įvežamos per tam tinkamą muitinę paskirtais maršrutais. Jei Šalis pareikalautų naudotis tokiais maršrutais, ji tai turi daryti visiškai laikydamasi GATT 1994 V straipsnio 3 dalies.

3.Nė viena iš Šalių nenustato ar netaiko su produktų maišymu, perdirbimu arba naudojimu tam tikru kiekiu arba proporcijomis susijusių vidaus kiekybinių reikalavimų (tiesioginių arba netiesioginių) tam tikrą bet kurio produkto, kuriam taikomas reikalavimas, kiekį arba proporciją gauti iš vidaus išteklių. Be to, nė viena iš Šalių netaiko vidaus kiekybinių reikalavimų savo atitinkamai gamybai apsaugoti.

1.Importuojamiems vienos Šalies kilmės produktams tiesiogiai ar netiesiogiai netaikomi vidaus mokesčiai ar kiti privalomieji vidaus mokėjimai, kurie viršytų panašiems kitos Šalies vidaus produktams tiesiogiai ar netiesiogiai taikomus mokesčius ar kitus privalomuosius vidaus mokėjimus. Be to, Šalys netaiko vidaus mokesčių arba kitų privalomųjų vidaus mokėjimų savo atitinkamai gamybai apsaugoti.

– Be variklio ir be mechaninių pavarų

– Generatorinių dujų arba vandens dujų generatoriai, su valytuvais arba be jų; acetileno dujų generatoriai ir panašūs vandens proceso dujų generatoriai, su valytuvais arba be jų

– Naftos alyvos ir alyvos, gautos iš bituminių mineralų (išskyrus neapdorotas) ir produktai, nenurodyti kitoje vietoje, kurių sudėtyje esančios naftos alyvos arba alyvos, gautos iš bituminių mineralų, sudaro ne mažiau kaip 70 % masės, be to, šios alyvos yra pagrindinės produktų, kurių sudėtyje yra biodyzelino, sudėtinės dalys, išskyrus alyvų atliekas

Skrybėlių ruošiniai, pinti arba pagaminti iš bet kurių medžiagų juostelių sujungimo būdu, nesuformuoti ir be atbrailų, be pamušalo ir su neapdirbtais kraštais

Skrybėlės ir kiti galvos apdangalai, megzti arba nerti ar pagaminti iš nėrinių, veltinio arba iš kitų tekstilės medžiagų rietime (bet ne juostelių pavidalo), su pamušalu arba be pamušalo, apdailintais arba neapdailintais kraštais; tinkleliai plaukams iš bet kurios medžiagos, su pamušalu arba be pamušalo

Tekstilinės žarnos ir panašūs tekstiliniai vamzdžio pavidalo dirbiniai (tiubingas) su vidiniu sluoksniu ar be jo, armuoti ar nearmuoti arba su kitų medžiagų priedais ar be jų

Rezervuarai, cisternos, bakai ir panašios aliumininės bet kurių medžiagų (išskyrus suspaustas ir suskystintas dujas) talpyklos, kurių talpa didesnė kaip 300 litrų, aptaisytos arba neaptaisytos, su termoizoliacija arba be termoizoliacijos, tačiau be pritvirtintos mechaninės arba šiluminės įrangos

Rezervuarai, cisternos, bakai ir panašios bet kurių medžiagų (išskyrus suslėgtas ir suskystintas dujas) talpyklos iš geležies arba iš plieno, kurių talpa didesnė kaip 300 litrų, aptaisytos arba neaptaisytos, su termoizoliacija arba be termoizoliacijos, tačiau be pritvirtintos mechaninės arba šiluminės įrangos

Spausdinti arba iliustruoti pašto atvirukai; spausdintos kortelės su asmeniniais sveikinimais, pranešimais arba kvietimais, iliustruotos arba neiliustruotos, su vokais arba be vokų, su papuošimais arba be papuošimų

EUROPOS KOMISIJA Briuselis, 2016 02 11 COM(2016) 64 final PRIEDAS prie Pasiūlymo dėl Tarybos sprendimo dėl Rytų Afrikos bendrijos (RAB) ir Europos Sąjungos bei jos valstybių narių ekonominės partnerystės susitarimo (EPS) sudarymo



1 IR 2 PROTOKOLAI 1 PROTOKOLAS DĖL SĄVOKOS „KILMĖS STATUSĄ TURINTYS PRODUKTAI“ APIBRĖŽTIES IR ADMINISTRACINIO BENDRADARBIAVIMO METODŲ Rodyklė I ANTRAŠTINĖ DALIS. Bendrosios nuostatos STRAIPSNIS 1. Apibrėžtys II ANTRAŠTINĖ DALIS. Sąvokos „kilmės statusą turintys produktai“ apibrėžtis STRAIPSNIAI 2. Bendrieji reikalavimai 3. Medžiagų, importuotų į ES be DPR muitų ir netaikant kvotų, apdorojimas ar perdirbimas 4. Kumuliacija RAB valstybėse partnerėse 5. Kumuliacija ES 6. Kumuliacija su kitomis šalimis, kurių produktai į ES rinką įvežami be muitų ir netaikant kvotų 7. Tik tam tikroje šalyje ar teritorijoje gauti produktai 8. Pakankamai apdoroti ar perdirbti produktai 9. Nepakankamo apdorojimo ar perdirbimo operacijos 10. Kvalifikacinis vienetas 11. Priedai, atsarginės dalys ir įrankiai 12. Rinkiniai 13. Neutralūs elementai III ANTRAŠTINĖ DALIS. Teritoriniai reikalavimai STRAIPSNIAI 14. Teritoriškumo principas 15. Nekeitimas 16. Parodos IV ANTRAŠTINĖ DALIS. Kilmės įrodymas STRAIPSNIAI 17. Bendrieji reikalavimai 18. EUR 1 judėjimo sertifikato išdavimo tvarka 19. EUR 1 judėjimo sertifikatų išdavimas atgaline data 20. EUR 1 judėjimo sertifikato dublikato išdavimas 21. EUR 1 judėjimo sertifikatų išdavimas remiantis anksčiau išduotu ar surašytu kilmės įrodymu 22. Kilmės deklaracijos surašymo sąlygos 23. Patvirtintas eksportuotojas 24. Kilmės įrodymo galiojimas 25. Kilmės įrodymo pateikimas 26. Importavimas dalimis 27. Atleidimas nuo reikalavimo pateikti kilmės įrodymą 28. Informacijos teikimo tvarka kumuliacijos tikslais 29. Patvirtinamieji dokumentai 30. Kilmės įrodymo ir patvirtinamųjų dokumentų saugojimas 31. Neatitikimai ir formalios klaidos 32. Eurais išreikštos sumos V ANTRAŠTINĖ DALIS. Administracinio bendradarbiavimo susitarimai STRAIPSNIAI 33. Administracinės sąlygos, kurias turi atitikti produktai, kad jiems būtų taikomas šis susitarimas 34. Informacijos apie muitines teikimas 35. Administracinio bendradarbiavimo metodai 36. Kilmės įrodymų tikrinimas 37. Tiekėjų deklaracijų tikrinimas 38. Ginčų sprendimas 39. Sankcijos 40. Nukrypti leidžiančios nuostatos

VI ANTRAŠTINĖ DALIS. Seuta ir Melilja STRAIPSNIS 41. Specialiosios sąlygos VII ANTRAŠTINĖ DALIS. Baigiamosios nuostatos STRAIPSNIAI 42. Kilmės taisyklių persvarstymas ir taikymas 43. Protokolo keitimas 44. Priedai 45. Protokolo įgyvendinimas PRIEDAI 1 PROTOKOLO I PRIEDAS. II PRIEDO SĄRAŠO ĮVADINĖS PASTABOS 1 PROTOKOLO II PRIEDAS. APDOROJIMO AR PERDIRBIMO OPERACIJŲ, KURIAS REIKIA ATLIKTI SU KILMĖS STATUSO NETURINČIOMIS MEDŽIAGOMIS, KAD PAGAMINTAS PRODUKTAS ĮGYTŲ KILMĖS STATUSĄ, SĄRAŠAS 1 PROTOKOLO III PRIEDAS. JUDĖJIMO SERTIFIKATO BLANKAS 1 PROTOKOLO IV PRIEDAS. KILMĖS DEKLARACIJA 1 PROTOKOLO V (A) PRIEDAS. LENGVATINĖS KILMĖS STATUSĄ TURINČIŲ PRODUKTŲ TIEKĖJO DEKLARACIJA 1 PROTOKOLO V (B) PRIEDAS. LENGVATINĖS KILMĖS STATUSO NETURINČIŲ PRODUKTŲ TIEKĖJO DEKLARACIJA 1 PROTOKOLO V (C) PRIEDAS. ILGALAIKĖ LENGVATINĖS KILMĖS STATUSĄ TURINČIŲ PRODUKTŲ TIEKĖJO DEKLARACIJA, NAUDOTINA TIK 28 STRAIPSNIO 6 DALYJE NUMATYTAI KUMULIACIJAI 1 PROTOKOLO V (D) PRIEDAS. ILGALAIKĖ LENGVATINĖS KILMĖS STATUSO NETURINČIŲ PRODUKTŲ TIEKĖJO DEKLARACIJA, NAUDOTINA TIK 28 STRAIPSNIO 6 DALYJE NUMATYTAI KUMULIACIJAI 1 PROTOKOLO VI PRIEDAS. INFORMACINIS LAPAS 1 PROTOKOLO VII PRIEDAS. PRAŠYMO TAIKYTI NUKRYPTI LEIDŽIANČIĄ NUOSTATĄ FORMA 1 PROTOKOLO VIII PRIEDAS. UŽJŪRIO ŠALYS IR TERITORIJOS 1 PROTOKOLO IX PRIEDAS. PRODUKTAI, KURIEMS 4 STRAIPSNYJE NURODYTOS KUMULIACIJOS NUOSTATOS TAIKOMOS PO 2015 M. SPALIO 1 D. 1 PROTOKOLO X PRIEDAS. ĮSIPAREIGOJIMO VYKDYTI ADMINISTRACINĮ BENDRADARBIAVIMĄ ŠABLONAS BENDRA DEKLARACIJA DĖL ANDOROS KUNIGAIKŠTYSTĖS BENDRA DEKLARACIJA DĖL SAN MARINO RESPUBLIKOS I ANTRAŠTINĖ DALIS BENDROSIOS NUOSTATOS 1 STRAIPSNIS Apibrėžtys Šiame protokole: a)AKR – Afrikos, Karibų jūros ir Ramiojo vandenyno regiono valstybės; b)skirsniai ir pozicijos – skirsniai ir keturių skaitmenų pozicijos, naudojami nomenklatūroje, sudarančioje Suderintą prekių aprašymo ir kodavimo sistemą (toliau šiame protokole – Suderinta sistema arba SS); c)priskiriama – reiškia, kad produktas arba medžiaga yra priskiriami tam tikrai pozicijai; d)ES – Europos Sąjunga; e)siunta – vieno eksportuotojo vienam gavėjui tuo pat metu siunčiami produktai arba produktai, siunčiami su vienu bendru transporto dokumentu, kuriame nurodytas maršrutas nuo eksportuotojo iki gavėjo, arba, jei tokio dokumento nėra, naudojant vieną bendrą sąskaitą faktūrą;

f)muitinė vertė – vertė, nustatyta pagal Sutartį dėl 1994 m. Bendrojo susitarimo dėl muitų tarifų ir prekybos VII straipsnio įgyvendinimo (PPO susitarimą dėl muitinio įvertinimo); g)ex-works kaina – kaina, sumokėta už produktą ex-works sąlygomis ES arba RAB valstybės partnerės gamintojui, kurio įmonėje atlikta paskutinė apdorojimo ar perdirbimo operacija, jei kainą sudaro visų panaudotų medžiagų vertė ir visos kitos su jo gamyba susijusios sąnaudos, atskaičiavus vidaus mokesčius, kurie eksportuojant gautą produktą yra arba gali būti grąžinami. Jeigu faktiškai sumokėta kaina neatspindi visų lengvatomis besinaudojančioje šalyje faktiškai patirtų su produkto gamyba susijusių sąnaudų, ex-works kaina reiškia šių sąnaudų sumą, atskaičiavus vidaus mokesčius, kurie eksportuojant gautą produktą yra arba gali būti grąžinami. Taikant pirmesnius punktus, kai paskutinė apdorojimo ar perdirbimo operacija subrangos sutartimi pavedama gamintojui, terminas „gamintojas“ reiškia įmonę, įdarbinusią subrangovą; h)eksportuotojas – fizinis arba juridinis asmuo, eksportuojantis prekes į RAB valstybės partnerės arba Europos Sąjungos teritoriją ir galintis patvirtinti prekės kilmę nepriklausomai nuo to, ar jis yra gamintojas ir ar pats atlieka eksporto formalumus; i)prekės – medžiagos ir produktai; j)gamyba – bet koks apdorojimas ar perdirbimas, įskaitant surinkimą ar specifines operacijas; k)medžiaga – bet kokia produkto gamybai panaudota sudedamoji dalis, žaliava, komponentas arba detalė ir pan.; l)kilmės statuso neturinčios medžiagos – medžiagos, kurios nelaikomos turinčiomis kilmės statusą pagal šį protokolą; m)produktas – gaminamas produktas, net jei jis skirtas vėliau naudoti kitoje gamybos operacijoje; n)gamintojas – be kita ko: gavybos, gamybos ar žemės ūkio įmonė arba bet kuris pavienis augintojas arba amatininkas; o)medžiagų vertė – panaudotų kilmės statuso neturinčių medžiagų muitinė vertė importavimo metu arba, jei ji nežinoma ir negali būti nustatyta, pirmoji nustatyta kaina, sumokėta už medžiagas Europos Sąjungoje arba RAB valstybėse partnerėse; p)pridėtinė vertė – gatavo produkto ex-works kaina, iš kurios atimama visų iš trečiųjų šalių importuotų medžiagų muitinė vertė, arba, jei importuotų medžiagų muitinė vertė nežinoma arba negali būti nustatyta, pirmoji nustatyta kaina, sumokėta už medžiagas Europos Sąjungoje arba vienoje iš RAB valstybių partnerių; q)teritorijos apima ir teritorinius vandenis; r)UŠT – VIII priede nurodytos užjūrio šalys ir teritorijos; s)konvenciniai muitai – didžiausio palankumo režimo muitai, taikomi iš trečiųjų šalių importuotoms prekėms; šiems konvenciniams muitams nepriskiriamas autonominių muitų tarifo taikymo sustabdymas ir PPO tarifinės kvotos; t)kilmės deklaracija – patvirtinimas, kurį eksportuotojas pateikia sąskaitoje faktūroje, pristatymo pranešime ar bet kuriame kitame komerciniame dokumente, kuriame susiję produktai apibūdinami pakankamai tiksliai, kad juos būtų galima identifikuoti; kilmės deklaracijos tekstas pateikiamas IV priede; u)kitos AKR valstybės – visos AKR valstybės, išskyrus RAB valstybes partneres; v)šis susitarimas – Europos Sąjungos bei jos valstybių narių ir RAB valstybių partnerių ekonominės partnerystės susitarimas. II ANTRAŠTINĖ DALIS

SĄVOKOS „KILMĖS STATUSĄ TURINTYS PRODUKTAI“ APIBRĖŽTIS 2 STRAIPSNIS Bendrieji reikalavimai 1.Šiame susitarime toliau nurodyti produktai laikomi Europos Sąjungos kilmės produktais: a)tik ES gauti produktai, kaip apibrėžta šio protokolo 7 straipsnyje; b)ES gauti produktai, kuriems panaudotos ne vien tik joje gautos medžiagos, jeigu tokios medžiagos buvo pakankamai apdorotos ar perdirbtos ES, kaip apibrėžta 8 straipsnyje. 2.Šiame susitarime toliau nurodyti produktai laikomi RAB valstybės partnerės kilmės produktais: a)tik RAB valstybėje partnerėje gauti produktai, kaip apibrėžta šio protokolo 7 straipsnyje; b)RAB valstybėje partnerėje gauti produktai, kuriems panaudotos ne vien tik joje gautos medžiagos, jeigu tokios medžiagos buvo pakankamai apdorotos ar perdirbtos toje RAB valstybėje partnerėje, kaip apibrėžta 8 straipsnyje. 3 STRAIPSNIS Medžiagų, importuotų į Europos Sąjungą be DPR muitų ir netaikant kvotų, apdorojimas ar perdirbimas 1.Nepažeidžiant 2 straipsnio 2 dalies, kilmės statuso neturinčios medžiagos, kurios į ES importuojamos be muitų, nes pagal Bendrąjį muitų tarifą joms taikomi didžiausio palankumo režimo tarifo konvenciniai muitai, laikomos RAB valstybės kilmės, jei jos panaudotos gaminant toje valstybėje gautą produktą. Tokios medžiagos nebūtinai turi būti pakankamai apdorotos ar perdirbtos, jei jų apdorojimo ar perdirbimo mastas buvo didesnis, nei nurodyta 9 straipsnio 1 dalyje. 2.Taikant šio straipsnio 1 dalį išduotuose EUR 1 judėjimo sertifikatuose (7 langelyje / laukelyje) arba kilmės deklaracijose turi būti toks įrašas: „Application of Article 3.1 of Protocol 1 to the EU-EAC EPA“. 3.ES kasmet praneša šio susitarimo 29 straipsnyje nurodytam Specialiajam muitinės ir prekybos lengvinimo komitetui (toliau – Komitetas) apie medžiagų, kurioms taikomos šio straipsnio nuostatos, sąrašą. 4.Šiame straipsnyje numatyta kumuliacija netaikoma medžiagoms: a)kurias importuojant į ES mokėtini antidempingo arba kompensaciniai muitai, jeigu jos yra šalies, kuriai nustatyti minėti antidempingo arba kompensaciniai muitai, kilmės; b)kurios priskiriamos Suderintos sistemos subpozicijoms, apimančioms ir kitas 8 skaitmenų tarifų eilutes, kurios nėra atleistos nuo muitų pagal Bendrąjį muitų tarifą joms taikant didžiausio palankumo režimo tarifo konvencinius muitus. 4 STRAIPSNIS Kumuliacija RAB valstybėse partnerėse 1.Nepažeidžiant 2 straipsnio 2 dalies, produktai yra laikomi RAB valstybės partnerės kilmės, jeigu jie yra joje pagaminti naudojant ES kilmės medžiagas, kitos AKR valstybės kilmės medžiagas, kurias ji turi teisę į ES importuoti be muitų ir netaikant kvotų, UŠT ar kitų RAB valstybių partnerių kilmės medžiagas, jei produktų apdorojimo ar perdirbimo toje RAB valstybėje partnerėje operacijų mastas yra didesnis, nei nurodyta 9 straipsnio 1 dalyje. Šios medžiagos nebūtinai turi būti pakankamai apdorotos ar perdirbtos.

2.Jeigu RAB valstybėse partnerėse atlikto apdorojimo ar perdirbimo operacijų mastas nėra didesnis, nei nurodyta 9 straipsnio 1 dalyje, gautas produktas laikomas tų RAB valstybių partnerių kilmės tik tuo atveju, jei jose sukurta pridėtinė vertė yra didesnė už panaudotų bet kurios iš kitų šalių ar teritorijų kilmės medžiagų vertę. Priešingu atveju gautas produktas laikomas tos šalies ar teritorijos, kurios kilmės statusą turinčių medžiagų, panaudotų gaminant galutinį produktą, vertė yra didžiausia, kilmės. Kitos AKR valstybės ir UŠT kilmės medžiagų kilmė nustatoma vadovaujantis kilmės taisyklėmis, kurios taikomos pagal ES ir šių šalių bei teritorijų lengvatinius susitarimus, ir 28 straipsnio nuostatomis. 3.Šio straipsnio 1 dalyje apibrėžtų medžiagų atveju ir nepaisant 2 straipsnio 2 dalies b punkto, ES, kitose RAB valstybėse partnerėse, kitose AKR valstybėse ar UŠT atliktas apdorojimas ar perdirbimas laikomas atliktu RAB valstybėje partnerėje, jeigu pagaminti produktai vėliau apdorojami ar perdirbami šioje RAB valstybėje partnerėje. Jeigu RAB valstybėje atlikto apdorojimo ar perdirbimo operacijų mastas nėra didesnis, nei nurodyta 9 straipsnio 1 dalyje, gautas produktas laikomas tos RAB valstybės kilmės tik tuo atveju, jei joje sukurta pridėtinė vertė yra didesnė už medžiagų, panaudotų bet kurioje iš kitų šalių ar teritorijų, vertę. Priešingu atveju gautas produktas laikomas tos šalies ar teritorijos, kurioje gamyboje panaudotų medžiagų vertė yra didžiausia, kilmės. Galutinio produkto kilmė nustatoma pagal šio protokolo kilmės taisykles ir 28 straipsnio nuostatas. 4.ES praneša šio susitarimo 29 straipsniu įsteigtam Specialiajam muitinės ir prekybos lengvinimo komitetui apie medžiagų, kurioms šio straipsnio 1 ir 3 dalyse numatyta kumuliacija netaikoma, sąrašą. Po pranešimo kiekviena Šalis pagal savo vidaus procedūras šį sąrašą paviešina. 5.Siekiant įgyvendinti kumuliaciją tarp RAB valstybių partnerių, kitų EPS valstybių ir UŠT, kaip numatyta kituose EPS ir UŠT sprendime, medžiagas tiekiančios ES ir RAB valstybės partnerės vykdo administracinį bendradarbiavimą su šiame straipsnyje nurodytomis kitomis šalimis ar teritorijomis laikydamosi šio protokolo V antraštinėje dalyje nustatytų sąlygų. 6.Šiame straipsnyje nustatyta kumuliacija gali būti taikoma, tik jei visos šalys ir teritorijos, siekiančios įgyti kilmės statusą, vienos su kitomis pagal X priede pateiktą šabloną sudarė įsipareigojimo susitarimus, kuriais užtikrinama, kad šis straipsnis būtų taikomas teisingai, ir kuriuose pateikiama nuoroda į tinkamų kilmės įrodymų naudojimą: i)laikytis šio straipsnio ir užtikrinti, kad jo būtų laikomasi; ii)vykdyti administracinį bendradarbiavimą, kad būtų užtikrintas teisingas šio straipsnio ir jo nuostatų dėl kumuliacijos taikymas tiek ES atžvilgiu, tiek tarpusavyje; iii)RAB EPS valstybių sekretoriatas arba kita kompetentinga institucija, atstovaujanti įsipareigojimo susitarimą pasirašiusioms šalims ar teritorijoms, praneša apie įsipareigojimo susitarimus ES Komisijai. 7.Šiame straipsnyje nustatyta kumuliacija netaikoma IX priede išvardytiems produktams. Nepažeidžiant šios straipsnio dalies, šiame straipsnyje numatyta kumuliacija IX priede išvardytiems produktams gali būti taikoma tik po 2015 m. spalio 1 d., jei tokius produktus gaminant naudotos medžiagos yra kitos AKR valstybės kilmės arba apdorojimas ar perdirbimas atliktas kitoje AKR valstybėje. 8.Šiame straipsnyje numatyta kumuliacija netaikoma medžiagoms: a)kurios priskiriamos Suderintos sistemos 1604 ir 1605 pozicijoms ir kurios yra Ramiojo vandenyno valstybių, sudariusių EPS pagal Europos bendrijos ir Ramiojo vandenyno valstybių laikinojo partnerystės susitarimo II protokolo 6 straipsnio 6 dalį, kilmės; b)kurios priskiriamos Suderintos sistemos 1604 ir 1605 pozicijoms ir kurios yra Ramiojo vandenyno valstybių, sudariusių EPS pagal visas visapusiško ES ir Ramiojo vandenyno valstybių partnerystės susitarimo būsimas nuostatas, kilmės. 5 STRAIPSNIS Kumuliacija Europos Sąjungoje 1.Nepažeidžiant 2 straipsnio 1 dalies nuostatų, produktai yra laikomi ES kilmės, jeigu jie yra joje pagaminti naudojant RAB valstybės partnerės, kitų AKR valstybių, su kuriomis ES taiko ekonominės partnerystės susitarimą, arba UŠT kilmės medžiagas, jei produktų apdorojimo ar perdirbimo Europos Sąjungoje operacijų mastas yra didesnis, nei nurodyta 9 straipsnio 1 dalyje. Šios medžiagos nebūtinai turi būti pakankamai apdorotos ar perdirbtos. Jeigu Europos Sąjungoje atlikto apdorojimo ar perdirbimo operacijų mastas nėra didesnis, nei nurodyta 9 straipsnio 1 dalyje, pagamintas produktas laikomas ES kilmės tik tuo atveju, jei joje pridėtinė vertė yra didesnė už panaudotų medžiagų, kurios yra bet kurios iš šio straipsnio 1 dalyje nurodytų kitų šalių ar teritorijų kilmės, vertę. Priešingu atveju gautas produktas laikomas tos šalies ar teritorijos, kurioje ES gamyboje panaudotų kilmės statusą turinčių medžiagų vertė yra didžiausia, kilmės. Kitų AKR valstybių, su kuriomis ES taiko ekonominės partnerystės susitarimą, ar UŠT kilmės medžiagų kilmė nustatoma vadovaujantis kilmės taisyklėmis, kurios taikomos pagal ES ir šių šalių bei teritorijų lengvatinius susitarimus, ir 28 straipsnio nuostatomis.

2.Nepažeidžiant 2 straipsnio 1 dalies b punkto nuostatų, RAB valstybėje partnerėje, kitose AKR valstybėse, su kuriomis ES taiko ekonominės partnerystės susitarimą, arba UŠT atliktas apdorojimas ar perdirbimas laikomas ES atliktu apdorojimu ar perdirbimu, jei ten gauti produktai buvo vėliau apdoroti ar perdirbti. 3.Jeigu ES atlikto apdorojimo ar perdirbimo operacijų mastas nėra didesnis, nei nurodyta 9 straipsnio 1 dalyje, gautas produktas laikomas ES kilmės tik tuo atveju, jei joje sukurta pridėtinė vertė yra didesnė už medžiagų, panaudotų bet kurioje iš kitų šalių ar teritorijų, vertę. Priešingu atveju gautas produktas laikomas tos šalies ar teritorijos, kurioje gamyboje panaudotų medžiagų vertė yra didžiausia, kilmės. 4.Galutinio produkto kilmė nustatoma pagal šio protokolo kilmės taisykles ir 28 straipsnio nuostatas. Šiame straipsnyje nustatyta kumuliacija gali būti taikoma tik tuo atveju, jeigu: a)visos kilmės statusą įgyti siekiančios šalys ar teritorijos ir paskirties šalis yra sudariusios administracinio bendradarbiavimo susitarimą, kuriuo užtikrinama, kad šis straipsnis būtų taikomas teisingai, ir kuriame pateikiama nuoroda į tinkamų kilmės įrodymų naudojimą; b)ES per RAB sekretoriatą RAB valstybėms partnerėms teikia išsamią informaciją apie administracinio bendradarbiavimo susitarimus su šiame straipsnyje nurodytomis kitomis šalimis ar teritorijomis. Datą, nuo kurios galima taikyti šiame straipsnyje numatytą kumuliaciją šiame straipsnyje išvardytoms šalims ar teritorijoms, atitinkančiomis būtinas sąlygas, Europos Komisija skelbia Europos Sąjungos oficialiajame leidinyje (C serijoje), o RAB valstybės partnerės – laikydamosi savo procedūrų. 5.Šiame straipsnyje numatyta kumuliacija netaikoma medžiagoms: a)kurios priskiriamos Suderintos sistemos 1604 ir 1605 pozicijoms ir kurios yra Ramiojo vandenyno valstybių, pasirašiusių EPS pagal Europos bendrijos ir Ramiojo vandenyno valstybių laikinojo partnerystės susitarimo II protokolo 6 straipsnio 6 dalį, kilmės; b)kurios priskiriamos Suderintos sistemos 1604 ir 1605 pozicijoms ir kurios yra Ramiojo vandenyno valstybių, pasirašiusių EPS pagal visas visapusiško ES ir AKR Ramiojo vandenyno valstybių partnerystės susitarimo būsimas nuostatas, kilmės. 6 STRAIPSNIS Kumuliacija su kitomis šalimis, kurių produktai į ES rinką įvežami be muitų ir netaikant kvotų 1.Nepažeidžiant 2 straipsnio 2 dalies nuostatų, šalių ir teritorijų kilmės medžiagos: a)kurioms taikomos lengvatos pagal bendrojoje lengvatų sistemoje nustatytą mažiausiai išsivysčiusioms šalims taikomą specialiąją priemonę; b)kurios pagal bendrosios lengvatų sistemos bendrąsias nuostatas į ES rinką įvežamos be muitų ir netaikant kvotų; laikomos RAB valstybės partnerės kilmės medžiagomis, jei jos panaudotos toje šalyje gautam produktui gaminti. Tokios medžiagos nebūtinai turi būti pakankamai apdorotos ar perdirbtos, jei jų apdorojimo ar perdirbimo mastas buvo didesnis, nei nurodyta 9 straipsnio 1 dalyje. Jei produkto, kuriam gaminti yra panaudotos šios medžiagos, sudėtyje taip pat yra kilmės statuso neturinčių medžiagų, jis turi būti pakankamai apdorojamas ar perdirbamas, vadovaujantis 8 straipsnio nuostatomis, kad jis būtų laikomas RAB valstybės partnerės kilmės produktu. 1.1.Susijusių šalių ar teritorijų medžiagų kilmė nustatoma vadovaujantis kilmės taisyklėmis, kurios taikomos pagal ES ir šių šalių bei teritorijų lengvatinius susitarimus, ir 28 straipsnio nuostatomis. 1.2.Šiame straipsnyje numatyta kumuliacija netaikoma: a)medžiagoms, kurias importuojant į ES mokėtini antidempingo arba kompensaciniai muitai, jeigu jos yra šalies, kuriai nustatyti minėti antidempingo arba kompensaciniai muitai, kilmės; b)medžiagoms, kurios priskiriamos Suderintos sistemos tarifų subpozicijoms, apimančioms ir kitas 8 skaitmenų tarifų eilutes, kurios nėra atleistos nuo muitų taikant šio straipsnio 1 dalyje nurodytus susitarimus; c)SS 3 skirsniui priskiriamiems tunų produktams, kuriems muitų taikymas sustabdytas pagal ES bendrosios lengvatų sistemos bendrąją priemonę;

d)produktams, kuriems tarifų lengvatos panaikintos dėl laikino panaikinimo ar apsaugos sąlygų pagal ES bendrosios lengvatų sistemos bendrąją priemonę. 2.RAB valstybei partnerei pateikus prašymą, nepažeidžiant 2 straipsnio nuostatų ir laikantis šio straipsnio 2.1, 2.2 ir 5 dalyse nustatytų sąlygų, šalių ir teritorijų, kurioms taikomi susitarimai dėl produktų įvežimo į Europos Sąjungos rinką be muitų ir netaikant kvotų, kilmės medžiagos laikomos RAB valstybės partnerės kilmės medžiagomis. RAB valstybė partnerė pateikia prašymą ES, kuri prašymą patenkina remdamasi savo vidaus procedūromis. Kumuliacija neturi keistis, kol tenkinamos pirmiau minėtos sąlygos. Tokios medžiagos nebūtinai turi būti pakankamai apdorotos ar perdirbtos, jei jų apdorojimo ar perdirbimo mastas buvo didesnis, nei nurodyta 9 straipsnio 1 dalyje. 2.1.Susijusių šalių ar teritorijų medžiagų kilmė nustatoma vadovaujantis kilmės taisyklėmis, kurios taikomos pagal ES ir šių šalių bei teritorijų lengvatinius susitarimus, ir 28 straipsnio nuostatomis. 2.2.Šiame straipsnyje numatyta kumuliacija netaikoma medžiagoms: a)kurios priskiriamos Suderintos sistemos 1–24 skirsniams arba nurodytos į 1994 m. GATT susitarimą įtrauktos Sutarties dėl žemės ūkio 1 priedo 1 dalies ii punkte pateiktame produktų sąraše; b)kurias importuojant į ES mokėtini antidempingo arba kompensaciniai muitai, jeigu jos yra šalies, kuriai nustatyti minėti antidempingo arba kompensaciniai muitai, kilmės; c)kurios priskiriamos Suderintos sistemos tarifų subpozicijoms, apimančioms ir kitas 8 skaitmenų tarifų eilutes, kurios nėra atleistos nuo muitų taikant šio straipsnio 2 dalyje nurodytus susitarimus; d)kurioms pagal sudarytą ES ir trečiosios šalies laisvosios prekybos susitarimą taikomos prekybos teisių gynimo priemonės ir apsaugos priemonės arba bet kuri kita priemonė, pagal kurią tokių produktų į ES rinką neleidžiama įvežti be muitų ir netaikant kvotų. 3.ES kasmet Komitetui praneša medžiagų ir šalių, kurioms taikomos šio straipsnio 1 ir 2 dalys, sąrašą. RAB valstybės partnerės kas ketvirtį praneša Europos Komisijai apie medžiagas, kurioms pagal šio straipsnio 1 ir 2 dalis taikyta kumuliacija. 4.Taikant šio straipsnio 1 ir 2 dalis išduotuose EUR 1 judėjimo sertifikatuose arba kilmės deklaracijose turi būti toks įrašas (7 langelyje / laukelyje): „Application of Article 6.1 or 6.2 of Protocol 1 to the EU-EAC EPA“. 5.Šio straipsnio 1 ir 2 dalyse numatyta kumuliacija gali būti taikoma tik tuo atveju, jeigu: a)visos šalys ir teritorijos, siekiančios įgyti kilmės statusą, yra vienos su kitomis sudariusios administracinio bendradarbiavimo susitarimą pagal X priede pateiktą šabloną, kuriuo užtikrinama, kad šis straipsnis būtų taikomas teisingai, ir kuriame pateikiama nuoroda į tinkamų kilmės įrodymų naudojimą; b)RAB valstybė partnerė arba valstybės partnerės per Europos Komisiją pateiks ES išsamią informaciją apie administracinio bendradarbiavimo susitarimus su šiame straipsnyje nurodytomis kitomis šalimis ar teritorijomis. Datą, nuo kurios galima taikyti šiame straipsnyje numatytą kumuliaciją šiame straipsnyje išvardytoms šalims ir teritorijoms, atitinkančiomis būtinas sąlygas, Europos Komisija skelbia Europos Sąjungos oficialiajame leidinyje (C serijoje). 7 STRAIPSNIS Tik tam tikroje šalyje ar teritorijoje gauti produktai 1.Toliau nurodyti produktai laikomi gautais tik RAB valstybėje partnerėje arba ES: a)mineraliniai produktai, išgauti iš jos žemės arba jūros dugno; b)joje išauginti arba surinkti augalai ir daržovių produktai; c)joje atsivesti ir užauginti gyvi gyvūnai;

d)produktai, gauti iš joje užaugintų gyvų gyvūnų; e)produktai, gauti iš paskerstų joje atsivestų ir užaugintų gyvūnų; f)i)produktai, gauti iš joje vykdomos medžioklės ar žvejybos; ii)akvakultūros, įskaitant marikultūrą, produktai, kai joje veisiamos ir užauginamos žuvys; g)jūros žvejybos ir kiti produktai, išgauti iš jūros jos laivais už RAB valstybių parterių ar ES teritorinių jūrų ribų; h)produktai, pagaminti jos žuvų perdirbimo laivuose tik iš f punkte nurodytų produktų; i)joje surinkti naudoti gaminiai, jei jie yra tinkami tik žaliavoms perdirbti; j) joje vykdomos gamybos atliekos ir laužas; k)produktai, išgauti iš jūros dugno ar podugnio už jos teritorinių vandenų, jei ji turi išimtines teises naudotis šių vandenų dugnu ar podugniu; l)joje pagamintos prekės tik iš a–j punktuose išvardytų produktų. 2.Šio straipsnio 1 dalies g ir h punktų terminai „jų laivai“ ir „jų žuvų perdirbimo laivai“ taikomi tik laivams ir žuvų perdirbimo laivams: a)kurie yra užregistruoti ES valstybėje narėje, RAB valstybėje partnerėje arba UŠT; b)kurie plaukioja su ES valstybės narės, RAB valstybės partnerės arba UŠT vėliava; c)kurie atitinka vieną iš šių sąlygų: i)kurių ne mažiau kaip 50 proc. priklauso ES valstybės narės, RAB valstybės partnerės arba UŠT piliečiams arba ii)kurie priklauso bendrovėms: –kurių pagrindinė buveinė ir pagrindinė verslo vieta yra ES valstybėje narėje, RAB valstybėje partnerėje arba UŠT ir –kurių ne mažiau kaip 50 proc. priklauso ES valstybės narės, RAB valstybės partnerės arba UŠT viešiesiems subjektams arba tos valstybės piliečiams. 3.Nepaisant šio straipsnio 2 dalies nuostatų, RAB valstybės partnerės prašymu ES pripažįsta, kad RAB valstybės partnerės frachtuojami ar nuomojami laivai būtų laikomi „jų laivais“ žvejybinei veiklai vykdyti laikantis šių sąlygų:

a)jie plaukioja su RAB valstybės partnerės vėliava ir b)RAB valstybė partnerė pasiūlė ES galimybę derėtis dėl žuvininkystės susitarimo ir ES šio pasiūlymo nepriėmė ir c)bent 50 proc. įgulos narių, įskaitant kapitoną ir vadovaujančius jūrininkus, yra valstybių, kurios yra šio susitarimo Šalys, arba UŠT piliečiai ir d)žuvis iškraunama ir apdorojama RAB valstybėje partnerėje ir e)pagal šią straipsnio dalį vykdoma veikla sprendžiamas perteklinio žuvų kiekio, kuris nustatytas remiantis tarptautinių, regioninių ar nacionalinių valdžios institucijų IOTC pateikta moksline rekomendacija, klausimas ir f)frachtavimo arba nuomos sutarčiai pritarė Komitetas, nes sutartimi suteikiamos tinkamos galimybės didinti RAB valstybės partnerės pajėgumus savarankiškai žvejoti ir svarbiausia RAB valstybei partnerei suteikiama atsakomybė už jai patikėto laivo laivybos ir komercinį valdymą pakankamai ilgu laikotarpiu. 4.Kiekviena šio straipsnio 2 dalyje nustatyta sąlyga gali būti įvykdyta ES, skirtingose RAB valstybėse partnerėse, UŠT ar kitus EPS pasiraišusiose valstybėse, jei susijusios šalys naudojasi kumuliacija pagal 4 ir 5 straipsnius. Šiuo atveju produktai laikomi šalies, su kurios vėliava laivas arba žuvų perdirbimo laivas plaukioja pagal šio straipsnio 2 dalies b punktą, kilmės. Šios sąlygos taikomos tik UŠT ir kitus EPS pasiraišusių valstybių atžvilgiu, jei yra laikomasi 4 straipsnio 3 dalies nuostatų. 8 STRAIPSNIS Pakankamai apdoroti ar perdirbti produktai 1.Taikant 2 straipsnį produktai, kurie nėra gauti tik tam tikroje šalyje ar teritorijoje, laikomi pakankamai apdorotais ar perdirbtais, jei įvykdomos II priede išdėstytos sąlygos. 2.Šio straipsnio 1 dalyje minėtose sąlygose nurodomos apdorojimo ar perdirbimo operacijos, kurias būtina atlikti su kilmės statuso neturinčiomis medžiagomis, naudojamomis visiems produktams, kuriems taikomas šis susitarimas, pagaminti, ir tos sąlygos taikomos tik tokioms medžiagoms. Todėl jeigu produktas, kuris įgijo kilmės statusą, kai buvo įvykdytos II priede išdėstytos sąlygos, naudojamas kitam produktui gaminti, gaminamam produktui taikomos sąlygos netaikomos jame panaudotam produktui ir į kilmės statuso neturinčias medžiagas, kurios galėjo būti panaudotos jį gaminant, neatsižvelgiama. 3.Nepaisant šio straipsnio 1 ir 2 dalių, kilmės statuso neturinčias medžiagas, kurios, vadovaujantis II priede nustatytomis sąlygomis, neturėtų būti naudojamos gaminant atitinkamą produktą, vis dėlto galima naudoti, jeigu jų bendra apskaičiuota vertė ar grynasis svoris produkte neviršija: a)15 proc. produkto masės, jei produktai priskiriami Suderintos sistemos 2 ir 4–24 skirsniams, išskyrus 16 skirsniui priskiriamus perdirbtus žuvininkystės produktus; b)15 proc. produkto ex-works kainos, jei tai kiti produktai, išskyrus produktus, priskiriamus Suderintos sistemos 50–63 skirsniams, kuriems taikomi II priedo I dalies 6 ir 7 pastabose minimi leidžiamieji nuokrypiai. 4.Taikant šio straipsnio 3 dalį neleidžiama viršyti kurio nors didžiausio leidžiamo kilmės statuso neturinčių medžiagų kiekio procentinio dydžio, kaip nurodyta II priedo sąraše nustatytose taisyklėse. 5.Šio straipsnio 3 ir 4 dalys netaikomos tik tam tikroje šalyje ar teritorijoje gautiems produktams, kaip apibrėžta 7 straipsnyje. Tačiau, nepažeidžiant 9 straipsnio ir 10 straipsnio 1 dalies, minėtose dalyse numatytas leidžiamasis nuokrypis vis dėlto taikomas sumai visų produktui pagaminti panaudotų medžiagų, kurioms taikoma II priedo sąraše nustatyta taisyklė, pagal kurią tam produktui turi būti naudojamos tik tam tikroje šalyje ar teritorijoje gautos medžiagos. 9 STRAIPSNIS Nepakankamas apdorojimas ar perdirbimas 1.Nepažeidžiant šio straipsnio 2 dalies ir neatsižvelgiant į tai, ar įvykdomi 8 straipsnio reikalavimai, kilmės statusui įgyti nepakankamu produktų apdorojimu ar perdirbimu laikomos šios operacijos:

a)operacijos, kuriomis užtikrinama, kad produktai išliktų geros būklės juos gabenant ir sandėliuojant; b)pakuočių išardymas ir surinkimas; c)plovimas, valymas; dulkių, oksido, alyvos, dažų ar kitokių apvalkalų nuvalymas; d)tekstilės gaminių lyginimas ar presavimas; e)paprastos dažymo ir poliravimo operacijos; f)ryžių lukštenimas, dalinis ar visiškas balinimas, poliravimas ir glazūravimas; grūdų ir ryžių poliravimas ir glazūravimas; g)cukraus dažymo ar aromatizavimo arba cukraus gabalėlių formavimo operacijos; dalinis arba visiškas cukraus kristalų malimas; h)vaisių, riešutų ir daržovių lupimas, kauliukų išėmimas ir lukštenimas; i)galandimas, paprastas šlifavimas arba paprastas pjaustymas; j)sijojimas, perrinkimas, sisteminimas, klasifikavimas, rūšiavimas, derinimas; (įskaitant rinkinių sudarymą); k)paprastas išpilstymas į butelius, skardines, flakonus, bėrimas į maišus, dėjimas į dėklus, dėžes, kortelių ar lentelių tvirtinimas ir visos kitos paprastos pakavimo operacijos; l)ženklų, etikečių, logotipų ir kitų panašių skiriamųjų ženklų tvirtinimas ar spausdinimas ant prekių ar jų pakuočių; m)paprastas vienos ar kelių rūšių produktų sumaišymas; cukraus sumaišymas su bet kokia medžiaga; n) paprastas vandens pridėjimas arba produktų praskiedimas, dehidratacija arba denatūracija; o)paprastas gaminio surinkimas iš dalių sudarant užbaigtą gaminį, arba produktų išardymas į dalis; p)dviejų ar kelių operacijų, išvardytų a–n punktuose, atlikimas; q)gyvūnų skerdimas. 2.Nustatant, ar konkretaus produkto apdorojimas ar perdirbimas laikytinas nepakankamu, kaip apibrėžta šio straipsnio 1 dalyje, atsižvelgiama į visas su tuo produktu Europos Sąjungoje arba RAB valstybėse partnerėse atliktas operacijas. 10 STRAIPSNIS Kvalifikacinis vienetas

1.Šio protokolo nuostatoms taikyti reikalingu kvalifikaciniu vienetu laikomas konkretus produktas, kuris, klasifikuojant pagal Suderintos sistemos nomenklatūrą, laikomas baziniu vienetu. Todėl: a)kai produktas, kurį sudaro gaminių grupė arba rinkinys, pagal Suderintos sistemos taisykles priskiriamas vienai pozicijai, ta visuma sudaro kvalifikacinį vienetą; b)kai siuntą sudaro tam tikras skaičius vienodų produktų, priskiriamų tai pačiai Suderintos sistemos pozicijai, šio protokolo nuostatos turi būti taikomos atskirai kiekvienam produktui. 2.Jei pagal Suderintos sistemos 5 bendrąją aiškinimo taisyklę pakuotė klasifikuojama kartu su produktu, nustatant kilmę ji taip pat vertinama kartu su produktu. 11 STRAIPSNIS Priedai, atsarginės dalys ir įrankiai Priedai, atsarginės dalys ir įrankiai, siunčiami kartu su įrenginiu, mechanizmu, aparatu ar transporto priemone, kurie yra įprastinio įrenginio dalis ir yra įskaičiuoti į jo kainą arba jiems nėra surašyta atskira sąskaita faktūra, laikomi neatskiriamais nuo to įrenginio, mechanizmo, aparato ar transporto priemonės. 12 STRAIPSNIS Rinkiniai Rinkiniai, apibrėžti pagal Suderintos sistemos 3 bendrąją aiškinimo taisyklę, laikomi turinčiais kilmės statusą, jei kilmės statusą turi visi juos sudarantys produktai. Tačiau, jei rinkinį sudaro kilmės statusą turintys ir kilmės statuso neturintys produktai, visas rinkinys laikomas turinčiu kilmės statusą, jei kilmės statuso neturinčių produktų vertė neviršija 15 proc. rinkinio ex-works kainos. 13 STRAIPSNIS Neutralūs elementai Siekiant nustatyti, ar produktas turi kilmės statusą, nebūtina nustatyti šių jam gaminti panaudotų elementų kilmės: a)energijos ir kuro; b)statinių ir įrenginių; c)mechanizmų ir įrankių; d)prekių, kurios neįeina į galutinę produkto sudėtį ir nėra tam skirtos. III ANTRAŠTINĖ DALIS TERITORINIAI REIKALAVIMAI 14 STRAIPSNIS

Teritoriškumo principas 1.Išskyrus atvejus, numatytus 3, 4, 5 ir 6 straipsniuose, II antraštinėje dalyje išdėstytų kilmės statuso įgijimo sąlygų RAB valstybėse partnerėse arba ES turi būti laikomasi nepertraukiamai. 2.Išskyrus atvejus, numatytus 3, 4, 5 ir 6 straipsniuose, kai iš RAB valstybės partnerės ar ES į kitą šalį eksportuotos kilmės statusą turinčios prekės grąžinamos, jos turi būti laikomos neturinčiomis kilmės statuso, nebent galima muitinei įtikinamai įrodyti, kad: a)grąžinamos prekės yra tos pačios prekės, kurios buvo eksportuotos, ir b)joms nebuvo taikyta jokių operacijų, išskyrus tas, kurios yra būtinos gerai būklei išsaugoti toje šalyje arba eksportuojant. 15 STRAIPSNIS Nekeitimas 1.Produktai, kurie deklaruojami naudoti Šalies viduje, turi būti tie patys produktai, kurie buvo eksportuoti iš kitos Šalies, kurios kilmės jie yra laikomi. Jie neturi būti prieš tai kaip nors pakeisti ar perdirbti ir su jais neturi būti atliktos jokios kitos operacijos, išskyrus operacijas, kurios yra būtinos gerai jų būklei išsaugoti, arba ženklų, etikečių, antspaudų tvirtinimą ar bet kokių dokumentų pridėjimą, siekiant užtikrinti atitiktį konkretiems importuojančios Šalies vidaus reikalavimams, prieš juos deklaruojant vidaus naudojimui. 2.Produktus arba siuntas galima saugoti, jei tranzito šalyje (-yse) jiems toliau taikoma muitinės priežiūra. 3.Nepažeidžiant IV antraštinės dalies nuostatų, siuntas galima skaidyti, jei jos skaidomos eksportuotojo arba jo pavedimu ir jei skaidymo šalyje (-yse) joms toliau taikoma muitinės priežiūra. 4.Laikoma, kad šio straipsnio 1–3 dalys vykdomos, nebent muitinė turi pagrindo manyti, kad jos nevykdomos. Tokiais atvejais muitinė gali reikalauti, kad deklarantas pateiktų atitikties įrodymų, kurie gali būti pateikiami bet kokia forma, įskaitant sutartinius važtos dokumentus, pvz., konosamentus, taip pat faktinius ar konkrečius įrodymus, pagrįstus pakuočių ženklinimu ar numeracija, arba įrodymus, susijusius su pačiomis prekėmis. 16 STRAIPSNIS Parodos 1.Kilmės statusą turintiems produktams, kurie eksponavimo tikslais išsiunčiami į kitą šalį ar teritoriją, išskyrus nurodytas 4, 5 ir 6 straipsniuose, su kurioms taikoma kumuliacija, ir kurie po parodos parduodami ir importuojami į ES arba RAB valstybę partnerę, importo metu taikomos šio susitarimo nuostatos, jeigu muitinei priimtinu būdu įrodoma, kad: a)eksportuotojas išsiuntė šiuos produktus iš RAB valstybės partnerės arba ES į šalį, kurioje vyksta paroda, ir ten jas eksponavo; b)tas eksportuotojas pardavė produktus ar kitaip juos perdavė asmeniui RAB valstybėje partnerėje arba ES; c)produktai buvo išsiųsti per parodą ar netrukus po jos tokios pat būklės, kokios buvo atsiųsti į parodą, ir d)į parodą išsiųsti produktai nebuvo naudojami jokiems kitiems tikslams, išskyrus jų demonstravimą parodoje. 2.Kilmės įrodymas turi būti išduodamas arba surašomas pagal IV antraštinės dalies nuostatas ir įprastu būdu pateikiamas importuojančios šalies muitinei. Jame turi būti nurodytas parodos pavadinimas ir adresas. Prireikus gali būti reikalaujama pateikti papildomų dokumentų, kuriais patvirtinamos prekių eksponavimo sąlygos. 3.Šio straipsnio 1 dalis taikoma bet kokiai prekybos, pramonės, žemės ūkio ar amatų parodai, mugei ar panašiam viešam renginiui arba demonstravimui, kuris nėra privačiai organizuojamas parduotuvėse ar verslo patalpose, siekiant parduoti užsienio šalių produktus, ir kurio metu produktai lieka prižiūrimi muitinės.

IV ANTRAŠTINĖ DALIS KILMĖS ĮRODYMAS 17 STRAIPSNIS Bendrieji reikalavimai 1.Šio susitarimo nuostatos taikomos RAB valstybės partnerės kilmės produktams, importuojamiems į ES, ir ES kilmės produktams, importuojamiems į RAB valstybę partnerę, pateikus: a)EUR 1 judėjimo sertifikatą, kurio pavyzdys pateiktas III priede, arba b)22 straipsnio 1 dalyje nurodytais atvejais – deklaraciją (toliau – kilmės deklaracija), kurią eksportuotojas pateikia sąskaitoje faktūroje, pristatymo pranešime ar bet kuriame kitame komerciniame dokumente, kuriame susiję produktai apibūdinami pakankamai tiksliai, kad juos būtų galima identifikuoti. Kilmės deklaracijos tekstas pateikiamas IV priede. 2.Komitete ES pateikus pranešimą RAB valstybėms partnerėms, ES kilmės produktams, importuojamiems į RAB valstybę partnerę, taikomas šiame susitarime nustatytas lengvatinis muitų tarifų režimas, jei pateikiama kilmės deklaracija, kurią surašo eksportuotojas, registruotas pagal susijusius ES teisės aktus, kaip nustatyta 22 straipsnyje. Tokiame pranešime gali būti nurodyta, kad ES nebetaikomi šio straipsnio 2 dalies a ir b punktai. 3.Neatsižvelgiant į šio straipsnio 1 dalį, pagal šį protokolą kilmės statusą turintiems produktams 27 straipsnyje nurodytais atvejais šio susitarimo nuostatos taikomos nereikalaujant pateikti nė vieno iš pirmiau nurodytų dokumentų. 4.Taikydami šios antraštinės dalies nuostatas eksportuotojai stengiasi vartoti RAB valstybėms partnerėms ir ES bendrą kalbą. 18 STRAIPSNIS EUR 1 judėjimo sertifikato išdavimo tvarka 1.EUR 1 judėjimo sertifikatą eksportuojančios šalies muitinė išduoda eksportuotojui arba eksportuotojo pavedimu jo įgaliotajam atstovui pateikus prašymą raštu. 2.Šiuo tikslu eksportuotojas arba jo įgaliotasis atstovas užpildo EUR 1 judėjimo sertifikatą ir prašymo formą, kurių pavyzdžiai pateikiami III priede. Šie dokumentai pildomi laikantis šio protokolo nuostatų. Jei pildoma ranka, rašoma rašalu didžiosiomis raidėmis. Produktų aprašymas turi būti pateiktas šiam tikslui skirtame langelyje, nepaliekant tuščių eilučių. Jeigu užpildytame langelyje lieka tuščios vietos, po paskutiniąja aprašymo eilute turi būti brėžiama horizontali linija, o tuščias plotas perbraukiamas. 3.EUR 1 judėjimo sertifikatą išduoti prašantis eksportuotojas turi būti pasirengęs EUR 1 judėjimo sertifikatą išduodančios eksportuojančios šalies muitinės reikalavimu bet kuriuo metu pateikti visus reikiamus dokumentus, įrodančius susijusių produktų kilmės statusą ir atitiktį kitiems šio protokolo reikalavimams. 4.EUR 1 judėjimo sertifikatą išduoda ES valstybės narės arba RAB valstybės partnerės muitinė, jei susiję produktai gali būti laikomi ES arba RAB valstybės partnerės kilmės, arba vienos iš 4 ir 5 straipsniuose nurodytų kitų šalių ar teritorijų, kilmės produktais ir atitinka kitus šio protokolo reikalavimus. 5.Sertifikatą išduodanti muitinė imasi visų būtinų priemonių, kad patikrintų produktų kilmės statusą ir atitiktį kitiems šio protokolo reikalavimams. Šiuo tikslu muitinė turi teisę reikalauti bet kokių įrodymų ir atlikti bet kokį eksportuotojo apskaitos įrašų patikrinimą ar bet kokį kitą patikrinimą, kurį mano esant tinkamą. Muitinė taip pat užtikrina, kad būtų tinkamai užpildyti šio straipsnio 2 dalyje nurodyti dokumentai. Visų pirma muitinė tikrina, ar produktų aprašymui skirta vieta užpildyta taip, kad neliktų vietos apgaulingiems papildomiems įrašams. 6.EUR 1 judėjimo sertifikato išdavimo data nurodoma sertifikato 11 langelyje. 7.Muitinė EUR 1 judėjimo sertifikatą išduoda ir pateikia eksportuotojui iš karto, kai prekės faktiškai eksportuojamos arba kai užtikrinamas jų eksportas. 19 STRAIPSNIS

EUR 1 judėjimo sertifikatų išdavimas atgaline data 1.Neatsižvelgiant į 18 straipsnio 7 dalį, išimties tvarka EUR 1 judėjimo sertifikatas gali būti išduotas jau eksportavus jame nurodytus produktus, jeigu: a)jis nebuvo išduotas eksporto metu dėl klaidų, neapsižiūrėjimo ar ypatingų aplinkybių arba b)muitinei priimtinu būdu įrodoma, kad EUR 1 judėjimo sertifikatas buvo išduotas, bet dėl techninių priežasčių nebuvo priimtas importuojant. 2.Kad įvykdytų šio straipsnio 1 dalies reikalavimus, eksportuotojas prašyme turi nurodyti produktų, kuriems skirtas EUR 1 judėjimo sertifikatas, eksportavimo vietą ir datą bei prašymo motyvus. 3.Muitinė EUR 1 judėjimo sertifikatą atgaline data gali išduoti tik patikrinusi, ar eksportuotojo prašyme pateikti duomenys atitinka kituose susijusiuose dokumentuose pateiktus duomenis. 4.Atgaline data išduodami EUR 1 judėjimo sertifikatai turi būti patvirtinti šiuo įrašu anglų kalba: „ISSUED RETROSPECTIVELY“. 5.Šio straipsnio 4 dalyje nurodytas patvirtinimas įrašomas EUR 1 judėjimo sertifikato langelyje „Pastabos“. 20 STRAIPSNIS EUR 1 judėjimo sertifikato dublikato išdavimas 1.Jei EUR 1 judėjimo sertifikatas pavagiamas, pametamas ar sunaikinamas, eksportuotojas gali kreiptis į jį išdavusią muitinę, kad pagal jų turimus eksporto dokumentus būtų išduotas dublikatas. 2.Taip išduotas dublikatas turi būti patvirtintas šiuo įrašu anglų kalba: „DUPLICATE“. 3.Šio straipsnio 2 dalyje nurodytas patvirtinimas įrašomas EUR 1 judėjimo sertifikato dublikato langelyje „Pastabos“. 4.Dublikatas, kuriame turi būti nurodyta EUR 1 judėjimo sertifikato originalo išdavimo data, įsigalioja nuo tos datos. 21 STRAIPSNIS EUR 1 judėjimo sertifikatų išdavimas remiantis anksčiau išduotu ar surašytu kilmės įrodymu Kai kilmės statusą turintys produktai pateikiami RAB valstybės partnerės muitinės įstaigos priežiūrai, pirminį kilmės įrodymą turi būti galima pakeisti vienu ar daugiau EUR 1 judėjimo sertifikatų, jei norima visus šiuos produktus ar tam tikrą jų dalį išsiųsti į kitą vietą RAB valstybėse partnerėse arba ES. Pakaitinį (-ius) EUR 1 judėjimo sertifikatą (-us) išduoda ir tvirtina muitinės įstaiga, kurios priežiūrai pateikiami produktai. 22 STRAIPSNIS

Kilmės deklaracijos surašymo sąlygos 1.17 straipsnio 1 dalies b punkte nurodytą kilmės deklaraciją gali surašyti: a)23 straipsnyje apibrėžtas patvirtintas eksportuotojas arba b)bet kuris eksportuotojas bet kuriai siuntai, sudarytai iš vienos ar daugiau pakuočių kilmės statusą turinčių produktų, kurių bendra vertė neviršija 6 000 EUR. 2.Kilmės deklaracija gali būti surašyta, jeigu susiję produktai gali būti laikomi RAB valstybės partnerės, ES arba vienos iš 4 ir 5 straipsniuose nurodytų kitų šalių ar teritorijų kilmės produktais ir atitinka kitus šio protokolo reikalavimus. 3.Kilmės deklaraciją surašantis eksportuotojas turi būti pasirengęs eksportuojančios šalies muitinės reikalavimu bet kuriuo metu pateikti visus reikiamus dokumentus, įrodančius susijusių produktų kilmės statusą ir atitiktį kitiems šio protokolo reikalavimams. 4.Eksportuotojas kilmės deklaraciją, kurios tekstas pateikiamas šio protokolo IV priede, išspausdina, įspaudžia ar atspausdina kompiuteriu sąskaitoje faktūroje, pristatymo pranešime ar kuriame nors kitame komerciniame dokumente viena iš tame priede nurodytų kalbų ir laikydamasis eksportuojančios šalies nacionalinės teisės nuostatų. Jei deklaracija surašoma ranka, rašoma rašalu didžiosiomis raidėmis. 5.Kilmės deklaraciją ranka pasirašo pats eksportuotojas. Tačiau 23 straipsnyje nurodytam patvirtintam eksportuotojui pasirašyti tokių deklaracijų nebūtina, jei jis eksportuojančios šalies muitinei pateikia raštišką įsipareigojimą prisiimti visą atsakomybę už kiekvieną kilmės deklaraciją, kurioje jis nurodytas, lyg jis būtų pats tokią deklaraciją pasirašęs ranka. 6.Kilmės deklaraciją eksportuotojas gali surašyti, kai produktai, kuriems ji skirta, yra eksportuojami arba po jų eksporto, su sąlyga, kad ji importuojančioje šalyje bus pateikta ne vėliau kaip per dvejus metus po produktų, kuriems ji skirta, importo. 23 STRAIPSNIS Patvirtintas eksportuotojas 1.Eksportuojančios šalies muitinė gali bet kuriam eksportuotojui, dažnai siunčiančiam produktus pagal šio susitarimo bendradarbiavimo prekybos srityje nuostatas, leisti surašyti kilmės deklaracijas neatsižvelgiant į susijusių produktų vertę. Tokį leidimą gauti siekiantis eksportuotojas muitinei priimtinu būdu turi pateikti visas garantijas, būtinas produktų kilmės statusui ir atitikčiai kitiems šio protokolo reikalavimams patikrinti. 2.Patvirtinto eksportuotojo statusą muitinė gali suteikti nustatydama bet kokias sąlygas, kurias mano esant tinkamas. 3.Muitinė patvirtintam eksportuotojui suteikia muitinės leidimo numerį, kuris nurodomas kilmės deklaracijoje. 4.Muitinė stebi, kaip patvirtintas eksportuotojas naudojasi leidimu. 5.Leidimą muitinė gali bet kuriuo metu panaikinti. Muitinė leidimą panaikina, jei patvirtintas eksportuotojas nebeteikia šio straipsnio 1 dalyje nurodytų garantijų, nebeatitinka 2 dalyje nurodytų sąlygų ar kitaip neteisingai naudojasi leidimu. 24 STRAIPSNIS Kilmės įrodymo galiojimas 1.Kilmės įrodymas galioja dešimt (10) mėnesių nuo išdavimo eksportuojančioje šalyje dienos ir per šį laikotarpį turi būti pateiktas importuojančios šalies muitinei. 2.Kilmės įrodymai, importuojančios šalies muitinei pateikti praėjus šio straipsnio 1 dalyje nurodytam terminui, gali būti priimti lengvatiniam režimui taikyti, jei šie dokumentai iki nustatyto termino nebuvo pateikti dėl išimtinių aplinkybių.

3.Kitais pavėluoto pateikimo atvejais importuojančios šalies muitinė gali priimti kilmės įrodymus, jei produktai jai buvo pateikti iki minėto termino. 25 STRAIPSNIS Kilmės įrodymo pateikimas Kilmės įrodymai importuojančios šalies muitinei pateikiami toje šalyje nustatyta tvarka. Muitinė gali reikalauti kilmės įrodymo vertimo, taip pat gali reikalauti, kad importuotojas kartu su importo deklaracija pateiktų patvirtinimą, kad produktai atitinka šio susitarimo įgyvendinimo sąlygas. 26 STRAIPSNIS Importavimas dalimis Jeigu, importuotojo prašymu ir importuojančios šalies muitinės nustatytomis sąlygomis, išmontuoti arba nesurinkti produktai, kaip apibrėžta Suderintos sistemos 2 bendrosios aiškinimo taisyklės a punkte, priskiriami Suderintos sistemos XVI ir XVII skyriams arba 7308 ir 9406 pozicijoms, yra importuojami dalimis, importuojant pirmąją siuntą muitinei pateikiamas vienas bendras tokių produktų kilmės įrodymas. 27 STRAIPSNIS Atleidimas nuo reikalavimo pateikti kilmės įrodymą 1.Produktai, kuriuos mažais paketais fiziniai asmenys siunčia kitiems fiziniams asmenims arba kurie sudaro keleivių asmeninio bagažo dalį, laikomi turinčiais kilmės statusą ir nereikalaujama pateikti jų kilmės įrodymo, jei šie produktai nėra importuojami prekybos tikslais, yra deklaruoti kaip atitinkantys šio protokolo reikalavimus ir nėra abejonių dėl tokios deklaracijos teisingumo. Kai produktai siunčiami paštu, ši deklaracija gali būti įrašyta CN22 / CN23 muitinės deklaracijoje arba prie jos pridėtame lape. 2.Nereguliarus importas, kurį sudaro tik asmeniniam gavėjų ar keleivių arba jų šeimų naudojimui skirti produktai, nėra laikomas importu prekybos tikslais, jei produktų pobūdis ir kiekis akivaizdžiai rodo, kad jie nėra importuojami komerciniais tikslais. 3.Be to, bendra minėtų produktų vertė neturi būti didesnė kaip 500 EUR, kai jie siunčiami mažais paketais, arba didesnė kaip 1 200 EUR, kai jie sudaro keleivių asmeninio bagažo dalį. 28 STRAIPSNIS Informacijos teikimo tvarka kumuliacijos tikslais 1.Kai taikoma 4 straipsnio 1 dalis ir 5 straipsnio 1 dalis, medžiagų iš RAB valstybės partnerės, ES, kitos AKR valstybės arba UŠT kilmės statusui pagal šį protokolą įrodyti pateikiamas EUR 1 judėjimo sertifikatas arba tiekėjo deklaracija, kurios pavyzdys pateikiamas šio protokolo V (A) priede ir kurią eksportuotojas pateikia valstybėje, UŠT arba ES, iš kurios tos medžiagos buvo atvežtos. 2.Kai taikoma 4 straipsnio 2 dalis ir 5 straipsnio 2 dalis, RAB valstybėje partnerėje, ES, kitoje AKR valstybėje arba UŠT atliktam apdorojimui ar perdirbimui įrodyti pateikiama tiekėjo deklaracija, kurios pavyzdys pateikiamas šio protokolo V (B) priede ir kurią eksportuotojas pateikia valstybėje, UŠT arba ES, iš kurios tos medžiagos buvo atvežtos. 3.Kai taikoma 6 straipsnio 1 dalis, patvirtinamieji dokumentai, kuriuos reikia pateikti kilmei įrodyti, yra nustatomi pagal taisykles, kurios taikomos BLS šalims ir kurios yra nustatytos 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas. 4.Kai taikoma 6 straipsnio 2 dalis, patvirtinamieji dokumentai, kuriuos reikia pateikti kilmei įrodyti, yra nustatomi pagal atitinkamuose susitarimuose nustatytas taisykles. 5.Dėl kiekvienos prekių siuntos tiekėjas pateikia atskirą tiekėjo deklaraciją su ta siunta susijusioje komercinėje sąskaitoje faktūroje arba tokios sąskaitos faktūros priede, arba pristatymo dokumente ar kitame su ta siunta susijusiame komerciniame dokumente, kuriame susijusios medžiagos yra aprašytos pakankamai išsamiai, kad jas būtų galima identifikuoti. 6.Neatsižvelgiant į šio straipsnio 5 dalies nuostatas ir kai taikomas 4 straipsnis, jei RAB tiekėjas konkrečiam RAB valstybių partnerių pirkėjui reguliariai tiekia prekes, kurių statusas lengvatinės kilmės taisyklių atžvilgiu tikėtina ilgą laiką nesikeis, jis gali pateikti vieną deklaraciją, kuri būtų taikoma vėlesnėms šių prekių siuntoms (toliau – ilgalaikė tiekėjo deklaracija). Ilgalaikė tiekėjo deklaracija gali būti išduodama ne ilgesniam kaip vienų (1) metų nuo deklaracijos išdavimo dienos laikotarpiui. Ilgalaikei tiekėjo deklaracijai nustojus galioti tiekiamų prekių atžvilgiu, tiekėjas nedelsdamas apie tai praneša pirkėjui.

7.Kai taikoma šio straipsnio 6 dalis, medžiagų iš RAB valstybės partnerės kilmės statusui pagal šį protokolą įrodyti pateikiama ilgalaikė tiekėjo deklaracija, kurios pavyzdys pateiktas V (C) priede. RAB valstybėje partnerėje atliktam apdorojimui ar perdirbimui įrodyti pateikiama ilgalaikė tiekėjo deklaracija, kurios pavyzdys pateiktas V (D) priede. 8.Tiekėjo deklaracija arba šio straipsnio 6 dalyje nurodyta ilgalaikė tiekėjo deklaracija gali būti surašyta iš anksto atspausdintame blanke. 9.Tiekėjų deklaracijas arba šio straipsnio 6 dalyje nurodytą ilgalaikę tiekėjo deklaraciją ranka pasirašo pats tiekėjas. Tačiau jei kilmės deklaracija ir tiekėjo deklaracija parengiamos elektroniniu būdu, tiekėjo deklaracijos ranka pasirašyti nereikia, jei atsakingo tiekimo bendrovės darbuotojo tapatybė deramai nurodoma valstybės, kurioje parengtos tiekėjų deklaracijos, muitinei. Tokia muitinė gali nustatyti šios straipsnio dalies įgyvendinimo sąlygas. 10.Tiekėjo deklaracijos arba šio straipsnio 6 dalyje nurodyta ilgalaikė tiekėjo deklaracija teikiamos eksportuojančios šalies muitinei, kurios prašoma išduoti EUR 1 judėjimo sertifikatą. 11.Deklaraciją surašantis tiekėjas arba ilgalaikis tiekėjas turi būti pasirengęs šalies, kurioje surašyta deklaracija, muitinės prašymu bet kuriuo metu pateikti visus reikiamus dokumentus, įrodančius, kad deklaracijoje pateikta informacija yra teisinga. 29 STRAIPSNIS Patvirtinamieji dokumentai 18 straipsnio 3 dalyje ir 22 straipsnio 3 dalyje nurodyti dokumentai, kuriais įrodoma, kad produktai, kuriems išduotas EUR 1 judėjimo sertifikatas arba kilmės deklaracija, gali būti laikomi RAB valstybės partnerės, ES arba vienos iš 4 ir 5 straipsniuose ir 6 straipsnio 2 dalyje nurodytų kitų šalių ar teritorijų kilmės produktais ir atitinka kitus šio protokolo reikalavimus, be kita ko, gali būti šie: a)tiesioginiai eksportuotojo arba tiekėjo veiklos siekiant gauti susijusias prekes įrodymai, pvz., esantys jo apskaitos įrašuose arba vidaus buhalterijoje; b)RAB valstybėje partnerėje, ES arba vienoje iš 4 ir 5 straipsniuose ir 6 straipsnio 2 dalyje nurodytų kitų šalių ar teritorijų išduoti ar surašyti dokumentai, įrodantys panaudotų medžiagų kilmės statusą, jei pagal nacionalinę teisę tokie dokumentai yra naudojami; c)RAB valstybėje partnerėje, ES arba vienoje iš 4 ir 5 straipsniuose nurodytų kitų šalių ar teritorijų išduoti ar surašyti dokumentai, įrodantys, kad medžiagos buvo apdorotos ar perdirbtos RAB valstybėje partnerėje, ES arba vienoje iš 4 ir 5 straipsniuose nurodytų kitų šalių ar teritorijų, jei pagal nacionalinę teisę tokie dokumentai yra naudojami; d)EUR 1 judėjimo sertifikatai arba kilmės deklaracijos, įrodančios panaudotų medžiagų kilmės statusą, pagal šį protokolą išduoti arba surašyti RAB valstybėje partnerėje, ES arba vienoje iš 4 ir 5 straipsniuose ir 6 straipsnio 2 dalyje nurodytų kitų šalių ar teritorijų. 30 STRAIPSNIS Kilmės įrodymo ir patvirtinamųjų dokumentų saugojimas 1.Išduoti EUR 1 judėjimo sertifikatą prašantis eksportuotojas 18 straipsnio 3 dalyje nurodytus dokumentus saugo penkerius (5) metus RAB valstybėse partnerėse ir ne trumpiau kaip trejus (3) metus ES. 2.Kilmės deklaraciją surašantis eksportuotojas jos kopiją ir 22 straipsnio 3 dalyje nurodytus dokumentus saugo ne trumpiau kaip trejus (3) metus. 3.Tiekėjo deklaraciją surašantis tiekėjas jos kopijas ir sąskaitos faktūros, pristatymo dokumento ar kito komercinio dokumento, prie kurio pridedama ši deklaracija, taip pat 29 straipsnyje nurodytų dokumentų kopijas saugo penkerius (5) metus RAB valstybėse partnerėse ir ne trumpiau kaip trejus (3) metus ES. 4.EUR 1 judėjimo sertifikatą išduodanti eksportuojančios šalies muitinė 18 straipsnio 2 dalyje nurodytą prašymo formą saugo penkerius (5) metus RAB valstybėse partnerėse ir ne trumpiau kaip trejus (3) metus ES. 5.Importuojančios šalies muitinė jai pateiktus EUR 1 judėjimo sertifikatus ir kilmės deklaracijas saugo penkerius (5) metus RAB valstybėse partnerėse ir ne trumpiau kaip trejus (3) metus ES. 31 STRAIPSNIS

Neatitikimai ir formalios klaidos 1.Jei nustatoma, kad yra nedidelių neatitikimų tarp kilmės įrodymo įrašų ir įrašų dokumentuose, kurie muitinės įstaigai pateikiami produktų importo formalumams atlikti, kilmės įrodymas ipso facto netampa negaliojančiu, jeigu tinkamai nustatoma, kad šis dokumentas atitinka pateiktus produktus. 2.Akivaizdžiai formalios klaidos, pvz., korektūros klaidos kilmės įrodyme, nekeliančios abejonių dėl šio dokumento įrašų teisingumo, neturėtų būti priežastis jį atmesti. 32 STRAIPSNIS Eurais išreikštos sumos už prekes, nurodytas 22 straipsnio 1 dalies b punkte ir 27 straipsnio 3 dalyje 1.Taikant 22 straipsnio 1 dalies b punkto ir 27 straipsnio 3 dalies nuostatas tais atvejais, kai produktams sąskaitos faktūros išrašomos kita nei euras valiuta, pagal šio straipsnio 2–4 dalis kasmet nustatomos nacionalinėmis RAB valstybės partnerės, Europos Sąjungos valstybių narių ir 3, 4, 5 ir 6 straipsniuose nurodytų kitų šalių ar teritorijų valiutomis išreikštos sumos, lygiavertės eurais išreikštoms sumoms. Fiksuotas valiutos kursas netaikomas mokesčių tikslais. 2.22 straipsnio 1 dalies b punkto arba 27 straipsnio 3 dalies nuostatos siuntai taikomos atsižvelgiant į tą valiutą, kuri buvo nurodyta sąskaitoje faktūroje, pagal susijusios šalies nustatytą sumą. 3.Sumos, kurios turi būti nurodytos kuria nors nacionaline valiuta, ta valiuta turi būti lygiavertės spalio mėnesio pirmąją darbo dieną eurais išreikštoms sumoms. Sumos Europos Komisijai pranešamos iki spalio 15 d. ir pradedamos taikyti nuo kitų metų sausio 1 d. Europos Komisija atitinkamas sumas praneša visoms susijusioms šalims. 4.Šalis gali suapvalinti sumą, gautą perskaičiavus eurais išreikštą sumą į jos nacionalinę valiutą, iki didesnio arba mažesnio skaičiaus. Suapvalinta suma nuo sumos, gautos perskaičiavus, negali skirtis daugiau kaip 5 procentais. Šalis gali išlaikyti nepakeistą savo ekvivalentą nacionaline valiuta, atitinkantį eurais išreikštą sumą, jei 3 dalyje nurodyto metinio koregavimo metu konvertuojant tą sumą prieš jos suapvalinimą ekvivalentas nacionaline valiuta padidėja mažiau nei 15 procentų. Ekvivalentas nacionaline valiuta gali būti nepakeistas, jeigu po konvertavimo jis sumažėja. 5.ES arba RAB valstybių partnerių prašymu Komitetas peržiūri eurais išreikštas sumas. Atlikdamas tokią peržiūrą Komitetas įvertina, ar pageidautina faktiškai išlaikyti susijusių apribojimų poveikį. Todėl jis gali nuspręsti pakoreguoti eurais išreikštas sumas. V ANTRAŠTINĖ DALIS ADMINISTRACINIS BENDRADARBIAVIMAS 33 STRAIPSNIS Administracinės sąlygos, kurias turi atitikti produktai, kad jiems būtų taikomas šis susitarimas 1.Pagal šio protokolo nuostatas RAB valstybių partnerių ar ES kilmės produktams šiame susitarime numatytos lengvatos taikomos muitinei teikiant importo deklaraciją tik su sąlyga, kad produktai eksportuoti po to, kai eksportuojanti šalis įgyvendina šio straipsnio 2 dalyje nustatytas sąlygas. 2.Šalys įsipareigoja: a)imtis nacionalinių ir regioninių priemonių, būtinų šiame protokole nustatytoms taisyklėms ir procedūroms taikyti ir jų laikytis, įskaitant, prireikus, priemones, kurios yra būtinos 4, 5 ir 6 straipsniams taikyti; b)sukurti administracines struktūras ir sistemas, būtinas norint tinkamai valdyti ir kontroliuoti produktų kilmės statusą ir atitikti kitas šiame protokole nustatytas sąlygas. 3.Šalys teikia 34 straipsnyje nurodytą informaciją. 34 STRAIPSNIS

Informacijos apie muitines teikimas 1.RAB valstybės partnerės ir Europos Sąjungos valstybės narės per RAB sekretoriatą ir Europos Komisiją pateikia viena kitai muitinių, atsakingų už EUR 1 judėjimo sertifikatų ir kilmės deklaracijų arba tiekėjo deklaracijų išdavimą ir tikrinimą, adresus ir antspaudų, naudojamų muitinės įstaigose šiems sertifikatams išduoti, pavyzdžius. EUR 1 judėjimo sertifikatai ir kilmės deklaracijos arba tiekėjo deklaracijos priimamos lengvatiniam režimui taikyti nuo tos dienos, kai RAB sekretoriatas ir Europos Komisija gauna šią informaciją. 2.RAB valstybės partnerės ir Europos Sąjungos valstybės narės nedelsdamos praneša viena kitai apie bet kokius su šio straipsnio 1 dalyje nurodyta informacija susijusius pokyčius. 3.Šio straipsnio 1 dalyje nurodytos institucijos veikia įgaliotos susijusios šalies valdžios institucijų. Už kontrolę ir tikrinimą atsakingos institucijos yra susijusios šalies valdžios institucijų dalis. 35 STRAIPSNIS Administracinio bendradarbiavimo metodai 1.Siekdamos užtikrinti tinkamą šio protokolo taikymą, ES, RAB valstybės partnerės ir 4, 5 ir 6 straipsniuose nurodytos kitos šalys ir teritorijos per kompetentingas muitinės administracijas padeda vienos kitoms tikrinti EUR 1 judėjimo sertifikatų, kilmės deklaracijų arba tiekėjo deklaracijų autentiškumą bei šiuose dokumentuose pateiktos informacijos teisingumą. 2.Institucijos, į kurias kreipiamasi, pateikia susijusią informaciją apie sąlygas, kurių laikantis produktas buvo pagamintas, visų pirma nurodydamos aplinkybes, kuriomis įvairiose RAB valstybėse partnerėse, ES ir 4, 5 ir 6 straipsniuose nurodytose kitose šalyse ir teritorijose buvo laikomasi kilmės taisyklių. 36 STRAIPSNIS Kilmės įrodymų patikrinimas 1.Paskesni kilmės įrodymų patikrinimai atliekami remiantis rizikos analize atsitiktinės atrankos būdu arba kai importuojančios šalies muitinė turi pagrįstų abejonių dėl šių dokumentų autentiškumo, susijusių produktų kilmės statuso arba dėl atitikties kitiems šio protokolo reikalavimams. 2.Įgyvendindama šio straipsnio 1 dalies nuostatas, importuojančios šalies muitinė eksportuojančios šalies muitinei grąžina EUR 1 judėjimo sertifikatą ir sąskaitą faktūrą, jei ji buvo pateikta, kilmės deklaraciją, arba šių dokumentų kopijas, prireikus nurodydama prašymo atlikti patikrinimą priežastis. Kartu su prašymu atlikti patikrinimą siunčiami visi turimi dokumentai ir informacija, kuriais remiantis galima daryti prielaidą, kad kilmės įrodyme pateikta informacija yra neteisinga. 3.Patikrinimą atlieka eksportuojančios šalies muitinė. Šiuo tikslu muitinė turi teisę reikalauti bet kokių įrodymų ir atlikti bet kokį eksportuotojo arba gamintojo apskaitos įrašų patikrinimą ar bet kokį kitą patikrinimą, kurį mano esant tinkamą. 4.Jei importuojančios šalies muitinė nusprendžia sustabdyti lengvatinio režimo taikymą susijusiems produktams, kol bus gauti patikrinimo rezultatai, importuotojui leidžiama produktus išleisti laikantis visų būtinų atsargumo priemonių. 5.Atlikti patikrinimą paprašiusiai muitinei apie jo rezultatus pranešama kuo greičiau. Iš minėtų rezultatų turi būti aiškiai matyti, ar dokumentai autentiški, ar susiję produktai gali būti laikomi RAB valstybės partnerės, ES ar vienos iš 3, 4, 5 ir 6 straipsniuose nurodytų kitų šalių ir teritorijų kilmės produktais ir ar jie atitinka kitus šio protokolo reikalavimus. 6.Jei esama pagrįstų abejonių ir per dešimt (10) mėnesių po prašymo atlikti patikrinimą negaunama atsakymo arba jei atsakyme nėra informacijos susijusio dokumento autentiškumui ar tikrajai produktų kilmei nustatyti, prašymą pateikusi muitinė atsisako taikyti lengvatas, nebent būtų išimtinių aplinkybių. 7.Atlikdamos bendrus su kilmės įrodymais susijusius tikrinimus Šalys vadovaujasi II protokolo dėl savitarpio administracinės pagalbos muitinės reikalų srityje 7 straipsniu. 37 STRAIPSNIS Tiekėjų deklaracijų patikrinimas

1.Tiekėjų deklaracijų patikrinimai atliekami remiantis rizikos analize atsitiktinės atrankos būdu arba kai šalies, kurioje šios deklaracijos buvo panaudotos išduodant EUR 1 judėjimo sertifikatą arba surašant kilmės deklaraciją, muitinė turi pagrįstų abejonių dėl šio dokumento autentiškumo arba jame pateiktos informacijos teisingumo. 2.Muitinė, kuriai pateikta tiekėjo deklaracija, gali prašyti, kad valstybės, kurioje deklaracija buvo surašyta, muitinė išduotų informacinį lapą, kurio pavyzdys pateikiamas šio protokolo VI priede. Kita vertus, tvirtinančiosios institucijos, kurioms pateikta tiekėjo deklaracija, gali prašyti, kad eksportuotojas pateiktų valstybės, kurioje deklaracija buvo surašyta, muitinės išduotą informacinį lapą. RAB valstybių partnerių ir ES įstaiga, išdavusi informacinį lapą, jo kopiją saugo atitinkamai penkerius (5) metus ir ne trumpiau kaip trejus (3) metus. 3.Atlikti patikrinimą paprašiusiai muitinei apie jo rezultatus pranešama per dešimt (10) mėnesių. Iš minėtų rezultatų turi būti aiškiai matyti, ar tiekėjo deklaracijoje pateikta informacija yra teisinga ir galima nustatyti, ar galima atsižvelgti į šią tiekėjo deklaraciją išduodant EUR 1 judėjimo sertifikatą ar surašant kilmės deklaraciją, ir kokiu mastu į ją galima atsižvelgti. 4.Patikrinimą atlieka šalies, kurioje buvo surašyta tiekėjo deklaracija, muitinė. Šiuo tikslu ji turi teisę reikalauti bet kokių įrodymų ar atlikti bet kokį tiekėjo apskaitos įrašų patikrinimą ar bet kokį kitą patikrinimą, kurį mano esant tinkamą bet kurio tiekėjo deklaracijos teisingumui patikrinti. 5.Bet kuris EUR 1 judėjimo sertifikatas arba kilmės deklaracija, išduota arba surašyta remiantis neteisinga tiekėjo deklaracija, laikoma negaliojančia. 38 STRAIPSNIS Ginčų sprendimas Jei dėl 36 ir 37 straipsniuose numatytos patikrinimo tvarkos kyla ginčų, kurių prašymą atlikti patikrinimą pateikusi muitinė ir už šio patikrinimo atlikimą atsakinga muitinė negali išspręsti tarpusavio sutarimu arba kai jos nesutaria dėl šio protokolo aiškinimo, tie ginčai perduodami Komitetui. Visais atvejais ginčai tarp importuotojo ir importuojančios šalies muitinės sprendžiami pagal tos šalies teisės aktus. 39 STRAIPSNIS Sankcijos Kiekvienam asmeniui, kuris, siekdamas pasinaudoti lengvatiniu režimu produktams, neteisingai užpildo dokumentą arba dėl kurio kaltės dokumente pateikiama neteisinga informacija, taikomos sankcijos. 40 STRAIPSNIS Nukrypti leidžiančios nuostatos 1.Komitetas gali priimti nuo šio protokolo nukrypti leidžiančias nuostatas, jei jos pagrįstos RAB valstybėse partnerėse veikiančių pramonės šakų vystymosi poreikiais ar naujų pramonės šakų kūrimu. Susijusi (-os) RAB valstybė (-s) partnerė (-s) prieš pateikdama (-os) klausimą Komitetui arba klausimo pateikimo metu praneša ES apie prašymą priimti nukrypti leidžiančią nuostatą, kartu pateikdama (-os) prašymą pagrindžiančias priežastis pagal šio straipsnio 2 dalį. ES teigiamai atsako į visus RAB valstybių partnerių prašymus, kurie yra tinkamai pagrįsti pagal šį straipsnį ir kurie negali padaryti didelės žalos esamoms ES pramonės šakoms. 2.Siekiant, kad Komitetui būtų lengviau nagrinėti nukrypti leidžiančių nuostatų prašymus, prašymą pateikusi (-os) RAB valstybė (-s) partnerė (-s), pagrįsdama (-os) savo prašymą, šio protokolo VII priede nurodyta forma pateikia kuo išsamesnę informaciją, visų pirma: a)gatavo produkto aprašymą;

b)trečiosios šalies kilmės medžiagų pobūdį ir kiekį; c)RAB valstybių partnerių arba 4 ir 5 straipsniuose nurodytų šalių ar teritorijų kilmės medžiagų, arba ten perdirbtų medžiagų pobūdį ir kiekį, d)gamybos procesus; e)pridėtinę vertę; f)darbuotojų skaičių susijusioje įmonėje; g)tikėtiną eksporto į ES apimtį; h)kitus galimus žaliavų tiekimo šaltinius; i)priežastis, pagrindžiančias tokios nukrypti leidžiančios nuostatos galiojimo trukmę, atsižvelgiant į pastangas rasti naujus tiekimo šaltinius; j)kitas pastabas. Tos pačios taisyklės taikomos visiems prašymams pratęsti terminą. Komitetas gali keisti informacijos pateikimo formą. 3.Nagrinėjant prašymus visų pirma atsižvelgiama į: a)susijusios (-ių) RAB valstybės (-ių) partnerės (-ių) išsivystymo lygį ar geografinę padėtį; b)atvejus, kai galiojančių kilmės taisyklių taikymas labai paveiktų RAB valstybės partnerės pramonės šakos galimybes toliau eksportuoti į ES, ypač atsižvelgiant į atvejus, kai dėl to galėtų būti nutraukta tos pramonės šakos veikla; c)konkrečius atvejus, kai galima aiškiai įrodyti, kad taikant kilmės taisykles gali būti sutrukdyta dideliu mastu investuoti į pramonės šaką, ir jei taikant nukrypti leidžiančią nuostatą, skatinančią įgyvendinti investicijų programą, šias taisykles būtų galima taikyti etapais. 4.Bet kuriuo atveju nagrinėjama, ar problemos negalima išspręsti taikant su kilmės kumuliacija susijusias taisykles. 5.Nagrinėjant prašymus kiekvienu konkrečiu atveju specialiai atsižvelgiama į galimybę kilmės statusą suteikti produktams, į kurių sudėtį įeina kaimyninių besivystančių šalių, mažiausiai išsivysčiusių ar besivystančių šalių, su kuriomis vieną ar daugiau RAB valstybių partnerių sieja ypatingi ryšiai, kilmės medžiagos, jei gali būti vykdomas pakankamas administracinis bendradarbiavimas. 6.Nepažeidžiant šio straipsnio 1–5 dalių, nukrypti leidžiančią nuostatą leidžiama taikyti, jei dėl jos nedaroma didelė žala ES ar vienos ar daugiau valstybių narių ekonomikos sektoriui. 7.Nepažeidžiant šio straipsnio 1–6 dalių ir jas papildant, leidžiama taikyti nukrypti leidžiančias nuostatas dėl 1604 pozicijai priskiriamos tuno nugarinės iš 0302 arba 0303 pozicijai priskiriamo kilmės statuso neturinčio tuno, pagal kurias nustatoma 5 000 tonų metinė kvota. Prašymus taikyti tokias nukrypti leidžiančias nuostatas laikantis pirmiau minėtos kvotos RAB valstybės partnerės pateikia Komitetui, kuris jas automatiškai leidžia taikyti ir sprendimu nustato jų taikymą. 8.Komitetas imasi būtinų veiksmų siekdamas užtikrinti, kad sprendimas būtų priimtas kuo greičiau ir bet kuriuo atveju ne vėliau kaip per septyniasdešimt penkias (75) darbo dienas po to, kai Komiteto ES pirmininkas gauna prašymą. Jei per tą laikotarpį ES nepraneša RAB valstybei partnerei apie savo poziciją dėl prašymo, laikoma, kad prašymas priimtas.

9.a)Nukrypti leidžianti nuostata paprastai galioja penkerių (5) metų laikotarpį, kurį nustato Komitetas. b)Sprendime dėl nukrypti leidžiančios nuostatos gali būti numatyta jo atnaujinimo nepriėmus naujo Komiteto sprendimo galimybė, jei RAB valstybė partnerė likus trims (3) mėnesiams iki kiekvieno laikotarpio pabaigos pateikia įrodymų, kad ji vis dar negali įvykdyti šio protokolo sąlygų dėl kurių buvo priimta nukrypti leidžianti nuostata. Jeigu dėl pratęsimo pateikiamas prieštaravimas, Komitetas nedelsdamas jį nagrinėja ir sprendžia, ar pratęsti nukrypti leidžiančios nuostatos galiojimą. Komitetas darbą tęsia, kaip numatyta šio straipsnio 8 dalyje. Imamasi visų būtinų priemonių, kad taikant nukrypti leidžiančią nuostatą būtų išvengta pertrūkių. c)Jei nustatoma, kad pagrindiniai veiksniai, kuriais remiantis buvo priimtas sprendimas taikyti nukrypti leidžiančią nuostatą, labai pasikeitė, per a ir b punktuose nurodytus laikotarpius Komitetas gali peržiūrėti nukrypti leidžiančios nuostatos įgyvendinimo sąlygas. Baigdamas peržiūrą Komitetas gali nuspręsti pakeisti savo sprendimo sąlygas, susijusias su nukrypti leidžiančios nuostatos taikymo sritimi arba bet kuria kita anksčiau nustatyta sąlyga. VI ANTRAŠTINĖ DALIS SEUTA IR MELILJA 41 STRAIPSNIS Specialiosios sąlygos 1.Šiame protokole vartojamas terminas „ES“ neapima Seutos ir Meliljos. Terminas „ES kilmės produktai“ neapima Seutos ir Meliljos kilmės produktų. 2.Šio protokolo nuostatos taikomos mutatis mutandis nustatant, ar produktai gali būti laikomi RAB valstybės partnerės kilmės juos importuojant į Seutą ir Melilją. 3.Kai tik Seutoje, Meliljoje ar ES gauti produktai apdorojami ir perdirbami RAB valstybėje partnerėje, jie laikomi gautais tik RAB valstybėje partnerėje. 4.Apdorojimas ar perdirbimas Seutoje, Meliljoje ar ES laikomas atliktu RAB valstybėje partnerėje, jei medžiagos vėliau apdorojamos arba perdirbamos RAB valstybėje partnerėje. 5.Įgyvendinant šio straipsnio 3 ir 4 dalis, šio protokolo 9 straipsnyje išvardytos nepakankamos operacijos nelaikomos apdorojimu ar perdirbimu. 6.Seuta ir Melilja laikomos viena teritorija. VII ANTRAŠTINĖ DALIS BAIGIAMOSIOS NUOSTATOS 42 STRAIPSNIS Kilmės taisyklių persvarstymas ir taikymas 1.Pagal šio susitarimo 9 ir 142 straipsnius šis protokolas ir jo priedai peržiūrimi kas penkerius (5) metus po šio susitarimo įsigaliojimo arba kai to prašo RAB valstybės partnerės arba ES, siekdamos padaryti reikiamus pakeitimus ar atlikti derinimą, ypač atsižvelgiant į principą, kad, jei tik įmanoma ir abiem Šalims pritarus, kiekvienos II priede nustatytos specifinės produkto kilmės taisyklės atveju ta pati kilmės taisyklė taikoma abiejų Šalių eksportuojamoms prekėms. Per tokią peržiūrą Šalys taip pat atsižvelgia į RAB valstybių partnerių vystymosi poreikius, pvz., į technologijų ar gamybos procesų pokyčius ir visus kitus veiksnius. Priimti sprendimai įgyvendinami kuo greičiau.

2.Pagal šio susitarimo 29 straipsnį Komitetas, inter alia: a)priima sprendimus dėl kumuliacijos pagal 6 straipsnyje nustatytas sąlygas; b)priima sprendimus dėl nukrypti nuo šio protokolo leidžiančių nuostatų pagal 40 straipsnyje nustatytas sąlygas; c)EPS tarybai teikia rekomendacijas dėl šio protokolo pakeitimų. 43 STRAIPSNIS Protokolo keitimas EPS taryba gali priimti sprendimą iš dalies keisti šio protokolo nuostatas. 44 STRAIPSNIS Priedai Protokolo priedai yra neatsiejama jo dalis. 45 STRAIPSNIS Protokolo įgyvendinimas ES ir RAB valstybės partnerės kiekviena imasi būtinų priemonių šiam protokolui įgyvendinti. I PRIEDAS 1 protokolas II priedo sąrašo įvadinės pastabos 1 pastaba. Sąraše pateikiamos sąlygos, kurias įvykdžius visi produktai laikomi pakankamai apdorotais ar perdirbtais, kaip apibrėžta šio protokolo 8 straipsnyje. 2 pastaba. 1.Pirmose dviejose sąrašo skiltyse aprašomas gautas produktas. Pirmoje skiltyje nurodoma pozicija arba skirsnis pagal Suderintą sistemą, o antroje skiltyje pateikiamas prekių, priskiriamų tai pozicijai ar skirsniui, aprašymas pagal šią sistemą. 3 arba 4 ir 5 arba 6 skiltyse nurodoma kiekvienam pirmų dviejų skilčių įrašui skirta taisyklė. Jeigu tam tikrais atvejais prieš įrašą pirmoje skiltyje nurodyta „ex“, tai reiškia, kad 3 arba 4 ir 5 arba 6 skiltyse nurodytos taisyklės taikomos tik 2 skiltyje aprašytai tos pozicijos daliai.

2.Kai 1 skiltyje sugrupuotos kelios pozicijos arba nurodytas skirsnio numeris ir todėl 2 skiltyje produktų aprašymas pateikiamas nedetalizuojant, 3 arba 4 ir 5 arba 6 skiltyse gretimai nurodytos taisyklės taikomos visiems produktams, kurie pagal Suderintą sistemą priskiriami šio skirsnio pozicijoms arba bet kurioms pozicijoms, sugrupuotoms 1 skiltyje. 3.Jei tai pačiai pozicijai priskiriamiems skirtingiems produktams taikomos skirtingos sąrašo taisyklės, kiekvienoje įtraukoje aprašoma ta pozicijos dalis, kuriai taikomos gretimai 3 arba 4 ir 5 arba 6 skiltyse pateiktos taisyklės. 4.Jei įrašui pirmose dviejose skiltyse taisyklė nurodyta ir 3 arba 4, ir 5 arba 6 skiltyse, eksportuotojas gali pasirinkti kaip alternatyvą, ar taikyti 3 arba 4 skiltyje nurodytą taisyklę, arba ar taikyti 5 arba 6 skiltyje nurodytą taisyklę. Jei 4 arba 6 skiltyje nėra kilmės taisyklės, turi būti taikoma 3 arba 5 skiltyje nurodyta taisyklė. 3 pastaba. 1.Šio protokolo 8 straipsnio nuostatos dėl kilmės statusą įgijusių produktų, kurie naudojami gaminti kitus produktus, taikomos neatsižvelgiant į tai, ar kilmės statusas įgytas gamykloje, kurioje šie produktai naudojami, ar kitoje Europos Sąjungos arba RAB valstybių partnerių gamykloje. Pavyzdys: Variklis, priskiriamas 8407 pozicijai, kuriai taikomoje taisyklėje nustatyta, kad kilmės statuso neturinčių medžiagų, kurios gali būti naudojamos, vertė negali sudaryti daugiau kaip 40 % ex-works kainos, yra pagamintas iš ex 7224 pozicijai priskiriamo „kito legiruotojo plieno, suformuoto grubaus kalimo būdu“. Jei šis kaltinis dirbinys buvo nukaltas ES iš kilmės statuso neturinčio luito, tai jis kilmės statusą įgijo pagal sąrašo ex 7224 pozicijai skirtą taisyklę. Apskaičiuojant variklio vertę, šis kaltinis dirbinys gali būti laikomas turinčiu kilmės statusą, neatsižvelgiant į tai, ar jis buvo pagamintas toje pačioje gamykloje, ar kitoje Europos Sąjungos gamykloje. Taigi sumuojant panaudotų kilmės statuso neturinčių medžiagų vertę, kilmės statuso neturinčio liejinio vertė neįskaičiuojama. 2.Sąrašo taisyklėje apibrėžiamas būtinas minimalus apdorojimas ar perdirbimas; didesnio masto apdorojimas ar perdirbimas taip pat suteikia kilmės statusą; ir atvirkščiai, mažesnio masto apdorojimas ar perdirbimas kilmės statuso nesuteikia. Taigi, jei taisyklėje nurodyta, kad tam tikrame gamybos etape gali būti panaudota kilmės statuso neturinti medžiaga, tokią medžiagą leidžiama naudoti ankstesniame gamybos etape, bet neleidžiama jos naudoti vėlesniame etape. 3.Nepažeidžiant 3 pastabos 2 dalies, jei taisyklėje nurodoma, kad gali būti naudojamos „medžiagos, priskiriamos bet kuriai pozicijai“, vadinasi, taip pat gali būti naudojamos tai pačiai pozicijai kaip produktas priskiriamos medžiagos, tačiau gali būti taikomi konkretūs apribojimai, kurie taip pat gali būti numatyti taisyklėje. Tačiau frazė „gamyba iš bet kuriai pozicijai priskiriamų medžiagų, įskaitant … pozicijai priskiriamas kitas medžiagas“ reiškia, kad gali būti naudojamos tik tai pačiai pozicijai kaip produktas, kurio aprašymas skiriasi nuo sąrašo 2 skiltyje pateikto produkto aprašymo, priskiriamos medžiagos. 4.Jei sąrašo taisyklėje nurodoma, kad produktas gali būti pagamintas daugiau nei iš vienos medžiagos, tai reiškia, kad gali būti panaudota bet kuri viena ar daugiau medžiagų. Nėra privaloma panaudoti jas visas. Pavyzdys: Pagal 5208–5212 pozicijoms priskiriamiems audiniams taikomą taisyklę gali būti panaudoti natūralūs pluoštai ir be kitų medžiagų gali būti panaudotos ir cheminės medžiagos. Tai nereiškia, kad turi būti panaudotos abiejų rūšių medžiagos; galima naudoti vienos ar kitos arba abiejų rūšių medžiagas kartu. 5.Jei sąrašo taisyklėje nurodoma, kad produktas turi būti pagamintas iš tam tikros medžiagos, ši sąlyga, be abejo, nedraudžia naudoti kitų medžiagų, kurios dėl joms būdingų savybių negali atitikti taisyklės. (Žr. taip pat 6 pastabos 3 dalį, skirtą tekstilei). Pavyzdys: Pagal 1904 pozicijai priskiriamiems paruoštiems maisto produktams taikomą taisyklę išskirtinai negalima naudoti javų arba jų darinių, bet nedraudžiama naudoti mineralinių druskų, cheminių medžiagų ar kitų priedų, kurie nėra javų gaminiai. Tačiau tai netaikoma produktams, kurie, nors ir negali būti pagaminti iš tam tikrų sąraše nurodytų medžiagų, ankstesniame gamybos etape gali būti pagaminti iš to paties pobūdžio medžiagos. Pavyzdys: Jei ex 62 skirsniui priskiriamas drabužis yra pagamintas iš neaustinių medžiagų ir jei šios rūšies gaminiams leidžiama naudoti tik kilmės statuso neturinčius verpalus, negalima pradėti gamybos nuo neaustinio audinio, net jei neaustiniai audiniai paprastai net negali būti gaminami iš verpalų. Tokiu atveju pradinė medžiaga paprastai yra ankstesnio nei verpalai gamybos etapo gaminys, t. y. pluoštai. 6.Jei sąrašo taisyklėje nurodyti du maksimalūs kilmės statuso neturinčių naudotinų medžiagų procentiniai dydžiai, tų procentinių dydžių negalima sumuoti. Kitaip tariant, didžiausia visų panaudotų kilmės statuso neturinčių medžiagų vertė niekada negali būti didesnė už didžiausią iš nurodytų procentinių dydžių. Be to, konkrečiai medžiagai taikomi atskiri procentiniai dydžiai negali būti viršyti.

4 pastaba. 1.Terminas „natūralūs pluoštai“ sąraše reiškia ne dirbtinius ir ne sintetinius pluoštus. Jis skirtas tik gamybos etapams prieš verpimą, įskaitant atliekas, apibūdinti ir apima sukarštą, šukuotą arba kitaip perdirbtą, bet nesuverptą pluoštą, nebent apibrėžta kitaip. 2.Terminas „natūralūs pluoštai“ apima 0503 pozicijai priskiriamus ašutus, 5002 ir 5003 pozicijoms priskiriamą šilką, 5101–5105 pozicijoms priskiriamus vilnos pluoštus, švelniavilnių ir šiurkščiavilnių gyvūnų plaukus, 5201–5203 pozicijoms priskiriamus medvilnės pluoštus ir 5301–5305 pozicijoms priskiriamus kitus augalinius pluoštus. 3.Terminai „tekstilinė plaušiena“, „cheminės medžiagos“ ir „popieriaus gamybos medžiagos“ sąraše vartojami 50–63 skirsniams nepriskiriamoms medžiagoms, kurios gali būti naudojamos dirbtiniams, sintetiniams ar popieriaus pluoštams arba verpalams gaminti, apibūdinti. 4.Terminas „cheminiai kuokšteliniai pluoštai“ sąraše reiškia 5501–5507 pozicijoms priskiriamas sintetinių ar dirbtinių gijų gniūžtes, kuokštelinius pluoštus ar atliekas. 5 pastaba. 1.Jei sąraše prie tam tikro produkto yra nuoroda į šią pastabą, sąrašo 3 skiltyje nurodytos sąlygos netaikomos jokioms pagrindinėms tekstilės medžiagoms, panaudotoms šiam produktui gaminti, jei jos kartu sudaro ne daugiau kaip 10 % bendros visų panaudotų pagrindinių tekstilės medžiagų masės. (Žr. taip pat 5 pastabos 3 ir 4 dalis). 2.Tačiau 5 pastabos 1 dalyje minimas leidžiamasis nuokrypis gali būti taikomas tik mišriems produktams, pagamintiems iš dviejų ar daugiau pagrindinių tekstilės medžiagų. Pagrindinės tekstilės medžiagos: –šilkas, –vilna, –šiurkščiavilnių gyvūnų plaukai, –švelniavilnių gyvūnų plaukai, –ašutai, –medvilnė, –medžiagos popieriui gaminti ir popierius, –linas, –sėjamosios kanapės, –džiutas ir kiti tekstilės pluoštai iš karnienos, –sizalis ir kiti Agave genties augalų tekstilės pluoštai,

–kokoso, abakos, ramės ir kiti augaliniai tekstilės pluoštai, –sintetinės gijos, –dirbtinės gijos, –elektros srovei laidžios gijos, –sintetiniai cheminiai kuokšteliniai polipropileno pluoštai, –sintetiniai cheminiai kuokšteliniai poliesterių pluoštai, –sintetiniai cheminiai kuokšteliniai poliamido pluoštai, –sintetiniai cheminiai kuokšteliniai poliakrilnitrilo pluoštai, –sintetiniai cheminiai kuokšteliniai poliimido pluoštai, –sintetiniai cheminiai kuokšteliniai politetrafluoretileno pluoštai, –sintetiniai cheminiai polifenileno sulfido pluoštai, –sintetiniai cheminiai polivinilchlorido pluoštai, –kiti sintetiniai cheminiai kuokšteliniai pluoštai, –dirbtiniai cheminiai kuokšteliniai viskozės pluoštai, –kiti dirbtiniai cheminiai kuokšteliniai pluoštai, –verpalai, pagaminti iš poliuretano, segmentuoti su elastingais polieterio segmentais, apvytiniai arba neapvytiniai, –verpalai, pagaminti iš poliuretano, segmentuoti su elastingais poliesterio segmentais, apvytiniai arba neapvytiniai, –produktai, priskiriami 5605 pozicijai (metalizuotieji siūlai) su ne platesne kaip 5 mm aliuminio folijos ar plastikinės plėvelės, padengtos arba nepadengtos aliuminio milteliais, juostele, įtvirtinta tarp dviejų plastikinės plėvelės sluoksnių skaidriais arba spalvotais klijais, –kiti 5605 pozicijai priskiriami produktai. Pavyzdys:

5205 pozicijai priskiriami verpalai, pagaminti iš 5203 pozicijai priskiriamų medvilnės pluoštų ir iš 5506 pozicijai priskiriamų sintetinių kuokštelinių pluoštų, yra mišrūs verpalai. Todėl kilmės statuso neturintys sintetiniai pluoštai, neatitinkantys kilmės taisyklių (pagal kurias reikalaujama gaminti iš cheminių medžiagų ar tekstilinės plaušienos), gali sudaryti ne daugiau kaip 10 % tų verpalų masės. Pavyzdys: 5112 pozicijai priskiriamas vilnonis audinys, pagamintas iš 5107 pozicijai priskiriamų vilnonių verpalų ir iš 5509 pozicijai priskiriamų sintetinių kuokštelinių pluoštų, yra mišrus audinys. Todėl sintetiniai verpalai, neatitinkantys kilmės taisyklių (pagal kurias reikalaujama gaminti iš cheminių medžiagų arba tekstilinės plaušienos), arba vilnoniai verpalai, neatitinkantys kilmės taisyklių (pagal kurias reikalaujama gaminti iš nekarštų arba nešukuotų ar kitaip neparuoštų verpimui natūralių pluoštų), arba jų mišinys gali būti naudojami, jei jų bendra masė audinyje sudaro ne daugiau kaip 10 % audinio masės. Pavyzdys: 5802 pozicijai priskiriamos siūtinės pūkinės tekstilės medžiagos, pagamintos iš 5205 pozicijai priskiriamų medvilnės verpalų ir 5210 pozicijai priskiriamo medvilninio audinio, yra mišrus produktas tik tada, kai pats medvilninis audinys yra mišrus, t. y. pagamintas iš dviem skirtingoms pozicijoms priskiriamų verpalų, arba kai panaudoti medvilnės verpalai yra mišrūs. Pavyzdys: Jei atitinkama siūtinės pūkinės tekstilės medžiaga buvo pagaminta iš 5205 pozicijai priskiriamų medvilnės verpalų ir iš 5407 pozicijai priskiriamo sintetinio audinio, akivaizdu, kad panaudoti verpalai yra dvi skirtingos pagrindinės tekstilės medžiagos, todėl siūtinės pūkinės tekstilės medžiaga yra mišrus produktas. 3.Kai produktų sudėtyje yra „verpalų, pagamintų iš poliuretano, segmentuotų su elastingais polieterio segmentais, apvytinių arba neapvytinių“, leidžiamasis nuokrypis šiems verpalams yra 20 %. 4.Kai produktuose yra „ne platesnė kaip 5 mm aliumininės folijos ar plastikinės plėvelės, padengtos arba nepadengtos aliuminio milteliais, juostelė, įtvirtinta tarp dviejų plastikinės plėvelės sluoksnių skaidriais arba spalvotais klijais“, leidžiamasis nuokrypis šiai juostelei yra 30 %. 6 pastaba. 1.Sąraše esančių tekstilės gaminių, prie kurių yra išnaša su nuoroda į šią įvadinę pastabą, tekstilės aplikacijos ir priedai, neatitinkantys sąrašo 3 skiltyje konkretiems gataviems produktams nurodytos taisyklės, gali būti panaudoti, jei jų masė neviršija 10 % visos gaminyje esančių tekstilės medžiagų masės. Tai 50–63 skirsniams priskiriamos tekstilės aplikacijos ir priedai. Pamušalai ir įdėklai nelaikomi aplikacijomis ar priedais. 2.Ne tekstilės aplikacijos ir priedai ar kitos panaudotos medžiagos, kuriose yra tekstilės, nebūtinai turi atitikti 3 skiltyje nurodytus reikalavimus net jei jiems netaikoma 3 pastabos 5 dalis. 3.Vadovaujantis 3 pastabos 5 dalimi, kilmės statuso neturinčios ne tekstilės aplikacijos ir priedai ar kiti gaminiai, kuriuose nėra tekstilės, bet kuriuo atveju gali būti laisvai naudojami, kai jie negali būti pagaminti iš 3 skiltyje nurodytų medžiagų. Pvz., jei sąrašo taisyklėje nurodoma, kad tam tikram tekstilės gaminiui, pvz., palaidinei, turi būti naudojami verpalai, tai nedraudžiama naudoti ir metalo elementų, pavyzdžiui, sagų, nes sagos negali būti pagamintos iš tekstilės medžiagų. 4.Jei apskaičiuojant kilmės statuso neturinčių panaudotų medžiagų vertę taikoma procentinio dydžio taisyklė, turi būti atsižvelgiama į aplikacijų ir priedų vertę. 7 pastaba. 1.ex 2707, 2713–2715, ex 2901, ex 2902 ir ex 3403 pozicijose terminas „specifinis procesas“ reiškia šias operacijas: a)vakuuminį distiliavimą; b)perdistiliavimą, naudojant giluminį frakcinį distiliavimo procesą;

c)krekingą; d)riformingą; e)ekstrakciją, naudojant selektyviuosius tirpiklius; f)procesą, kurį sudaro visos šios operacijos: apdorojimas koncentruota sieros rūgštimi, oleumu arba sieros rūgšties anhidridu; neutralizacija šarminiais reagentais; spalvos pašalinimas (balinimas) ir valymas gamtinėmis aktyviosiomis žemėmis, aktyvintomis žemėmis, aktyvintomis medžio anglimis arba boksitais; g)polimerizaciją; h)alkilinimą; i)izomerizaciją. 2.2710, 2711 ir 2712 pozicijose terminas „specifiniai procesai“ reiškia šias operacijas: a)vakuuminį distiliavimą; b)perdistiliavimą, naudojant giluminį frakcinį distiliavimo procesą; c)krekingą; d)riformingą; e)ekstrakciją, naudojant selektyviuosius tirpiklius; f)procesą, kurį sudaro visos šios operacijos: apdorojimas koncentruota sieros rūgštimi, oleumu arba sieros rūgšties anhidridu; neutralizacija šarminiais reagentais; spalvos pašalinimas (balinimas) ir valymas gamtinėmis aktyviosiomis žemėmis, aktyvintomis žemėmis, aktyvintomis medžio anglimis arba boksitais; g)polimerizaciją; h)alkilinimą; i)izomerizaciją; j)tik ex 2710 pozicijai priskiriamų sunkiųjų alyvų atveju – desulfuraciją (sieros šalinimą) vandeniliu, kurią atliekant redukuojama ne mažiau kaip 85 % sieros, esančios apdorojamuose produktuose (ASTM D 1266-59 T metodu); k)tik 2710 pozicijai priskiriamų produktų atveju – deparafinavimą, naudojant bet kurį procesą, išskyrus filtravimą; l)tik ex 2710 pozicijai priskiriamų sunkiųjų alyvų atveju – veikimą vandeniliu esant didesniam kaip 20 barų slėgiui ir aukštesnei kaip 250 °C temperatūrai, naudojant katalizatorių, nesukeliantį desulfuracijos, kai vandenilis yra aktyvusis cheminės reakcijos elementas. Tačiau tolesnis tepalinių alyvų, priskiriamų ex 2710 pozicijai, veikimas vandeniliu (pavyzdžiui, vandenilinis valymas arba spalvos pašalinimas (balinimas)), visų pirma siekiant pagerinti spalvą arba stabilumą, nelaikomas specifiniu procesu;

m)tik ex 2710 pozicijai priskiriamo skystojo kuro (mazutų) atveju – distiliavimas esant atmosferos slėgiui, jeigu mažiau kaip 30 % šių produktų tūrio (įskaitant nuostolius) distiliuojasi 300 °C temperatūroje, taikant ASTM D 86 metodą; n)tik ex 2710 pozicijai priskiriamų sunkiųjų alyvų, išskyrus gazolį ir skystąjį kurą (mazutus) atveju – apdorojimą aukšto dažnio elektros iškrova. 3.ex 2707, 2713 to 2715, ex 2901, ex 2902 ir ex 3403 pozicijų atveju paprastos operacijos, pvz., valymas, dekantavimas, nudruskinimas, vandens atskyrimas, filtravimas, dažymas, žymėjimas, skirtingą sieros kiekį turinčių produktų sumaišymas sieros kiekiui nustatyti arba šių ar kitų panašių operacijų derinimas, nesuteikia kilmės statuso. 8 pastaba Bendros nuostatos dėl tam tikrų žemės ūkio prekių 1.6, 7, 8, 9, 10 bei 12 skirsniams ir 2401 pozicijai priskiriamos žemės ūkio prekės, kurios išauginamos ir surenkamos lengvatomis besinaudojančios šalies teritorijoje, laikomos tos šalies teritorijos kilmės, net jeigu jos išauginamos iš sėklų, svogūnėlių, šakniastiebių, auginių, skiepūglių, ūglių, žiedpumpurių ar kitų gyvų augalų dalių, importuotų iš kitos šalies. 2.Kai ribojamas tam tikrame produkte esančio kilmės statuso neturinčio cukraus kiekis, apskaičiuojant šį kiekį atsižvelgiama į 1701 (cukrozė) ir 1702 (fruktozė, gliukozė, laktozė, maltozė, izogliukozė ar invertuotas cukrus) pozicijoms priskiriamo cukraus, panaudoto galutiniam produktui ir į galutinio produkto sudėtį įeinantiems kilmės statuso neturintiems produktams pagaminti, masę. II PRIEDAS APDOROJIMO AR PERDIRBIMO OPERACIJŲ, KURIAS REIKIA ATLIKTI SU KILMĖS STATUSO NETURINČIOMIS MEDŽIAGOMIS, KAD PAGAMINTAS PRODUKTAS ĮGYTŲ KILMĖS STATUSĄ, SĄRAŠAS Šis susitarimas gali būti taikomas ne visiems šiame sąraše nurodytiems produktams. Todėl reikia atsižvelgti ir į kitas šio susitarimo dalis. SS pozicijos Nr. Produkto aprašymas Kilmės statuso neturinčių medžiagų apdorojimas ar perdirbimas, suteikiantis kilmės statusą (1) (2) --------------(3)-------------arba---------------(4) --------------(5)------------arba----------------(6) ES eksportui į RAB ES ekspor